পৰিবেশ আৰু পৰিবেশৰ সমস্যা (উত্তৰ) দশম শ্ৰেণী ভূগোল অধ্যায় ২\nপৰিবেশ আৰু পৰিবেশৰ সমস্যা\nপাঠৰ নাম পৰিবেশ আৰু পৰিবেশৰ সমস্যা\nঅধ্যায় অধ্যায় ২\nপৰিবেশ আৰু পৰিবেশৰ সমস্যা Class 10\nপ্র : এছিড বৰষুণ সাধাৰণতে সৃষ্টি হয়—\n(ক) মেৰু অঞ্চলত (খ) অৰণ্য অঞ্চলত (গ) ঔদ্যোগিক অঞ্চলত (ঘ) ঘাঁহনি অঞ্চলত\nউ : (গ) ঔদ্যোগিক অঞ্চলত\nপ্রঃ মৰুভূমিবােৰে পৃথিৱীৰ স্থলভাগৰ কিমান শতাংশ সামৰি আছে?\n(ক) ৩০% (খ) ৪০% (গ) ২০% (ঘ) ৪৫%\nউ (গ) ২০%\nপ্র : গােলকীয় উত্তাপ বৃদ্ধিত সর্বাধিক অৰিহণা যােগােৱা গেছটো হল—\n(a) মিথেন। (b) ক্ল’ৰফ্ল’ৰ কার্বন। (c) নাইট্রাছ। (d) কার্বন-ডাই-অক্সাইড\nউ : (d) কার্বন-ডাই-অক্সাইড।\n(ঘ) বায়ুমণ্ডলত নাইট্রজেনৰ পৰিমাণ—\n(a) 0.035% (6) 0.01% (c) 78.08% (d) 87.08%\nউ : (c) 78.08%\nপ্রঃ ২। পৰিৱেশ বুলিলে কি বুজায় নিজৰ ভাষাত লিখা।\nউ : পৰিৱেশ বুলিলে সাধাৰণতে আমাৰ চাৰিওফালৰ অৱস্থাক বুজায়। ই জীৱীয় আৰু অজীৱীয় সকলাে ধৰণৰ উপাদানক সামৰি লয়।\nপ্রঃ ৩। পৰিৱেশৰ কেইটামান জৈৱ আৰু অজৈৱ উপাদানৰ কথা উল্লেখ কৰা।\nউঃ পৰিৱেশৰ কেইটামান জৈৱ উপাদান হ’ল বিভিন্ন প্ৰজাতিৰ উদ্ভিদ, বৃহৎ আকাৰৰ প্রাণী আদি।\nপৰিৱেশৰ কেইমান অজৈৱ উপাদান হ’ল— মাটি, পানী আৰু বায়ু আদি।\nপ্র : ৪। পৃথিৱীৰ পৰিৱেশৰ প্ৰধান মণ্ডল চাৰিটাৰ মাজৰ সম্বন্ধৰ বিষয়ে চমুকৈ লিখা।\nউ : পৃথিৱীৰ পৰিৱেশৰ প্ৰধান মণ্ডল চাৰিটা। এইকেইটা পৰস্পৰে পৰস্পৰৰ ওপৰত নিৰ্ভৰশীল। ইহঁতৰ মাজত সদায় আন্তঃক্রিয়া চলি আছে আৰু এই আন্তঃক্রিয়াই পৃথিৱীৰ পৰিৱেশ গঢ়ি তুলিছে। মণ্ডল চাৰিটাৰ পাৰস্পৰিক ক্ৰিয়াৰ এক জটিল জালিৰ যােগেদি পৃথিৱীৰ বৰ্তমানৰ পৰিৱেশ নিৰূপিত হৈছে। স্থান আৰু কাল ভেদে পৃথিৱীৰ পৰিৱেশৰ পৰিৱৰ্তন ঘটে। এই পৰিৱেশ পৰিৱৰ্তনশীল।\nপ্র : ৫। পৰিৱেশৰ পৰিৱৰ্তনৰ প্ৰধান কাৰকবােৰ উল্লেখ কৰা।\nউঃ পৃথিৱীৰ প্রায় 4600 নিযুত বছৰীয়া ইতিহাসত নানা ধৰণৰ পৰিৱর্তন ঘটিছে। ইয়াৰ পৰিৱেশৰ মাটি, পানী, বায়ু, জীৱ আদি প্রধান উপাদানবােৰ ব্যাপক পৰিৱৰ্তনৰ সন্মুখীন হৈছে। এই পৰিৱৰ্তনৰ কাৰবােৰ আছিল মূলতঃ প্রাকৃতিক। কিন্তু শেহতীয়াকৈ পৃথিৱীৰ পৰিৱেশৰ যিবােৰ পৰিৱর্তন ঘটিছে সেইবােৰৰ বেছিভাগেই মানৱসৃষ্ট। পৃথিৱীৰ বায়ুমণ্ডলৰ পৰিৱৰ্তন প্রাকৃতিক কাৰণতেই ঘটিছিল যদিও সম্প্রতি বায়ুমণ্ডলৰ লগতে ভূ-পৃষ্ঠতাে যি ধৰণে উত্তাপ বৃদ্ধি পাব ধৰিছে, তাৰ প্ৰধান কাৰক হিচাপে বিজ্ঞানীসকলে মানুহৰ ক্রিয়াকলাপলৈকে আঙুলিয়াইছে। গােলকীয় উত্তাপ বৃদ্ধি (Global warming) বুলি অভিহিত এই বিশেষ সমস্যাই পৃথিৱীবাসীক বর্তমানে বেয়াকৈ শংকিত কৰিছে।\n৬। গােলকীয় উত্তাপ বৃদ্ধি কি? ইয়াৰ কাৰকবােৰ উল্লেখ কৰা।\nউঃ প্রাকৃতিক আৰু মানৱসৃষ্ট ক্রিয়া-কলাপৰ ফলত সম্প্রতি বায়ুমণ্ডলৰ লগতে ভূ-পৃষ্ঠত যি উত্তাপ বৃদ্ধি পাইছে তাক গােলকীয় উত্তাপ বৃদ্ধি বােলে। গােলকীয় উত্তাপ বৃদ্ধিৰ কাৰকবােৰ হ’ল কল কাৰখানা, মটৰ গাড়ী আদিৰ পৰা নির্গত হােৱা ধোঁৱা, ছাই কার্বন-ডাই-অক্সাইড, মিথেন, জলীয় বাষ্প আদি। এইবােৰে বায়ুমণ্ডলৰ লগত মিহলি হৈ বায়ুৰ স্বাভাৱিক গুণ বিনষ্ট কৰি গােলকীয় উত্তাপ বৃদ্ধি কৰি আছে।\nপ্র : ৭। ভৌগােলিক দিশৰপৰা পৰিৱেশৰ সমস্যাক কি কি ভাগত ভগাব পাৰি লিখা।\nউঃ ভৌগােলিক দিশৰপৰা পৰিৱেশৰ সমস্যাক তিনি ভাগত ভগাব পাৰি— (ক) আঞ্চলিক সমস্যা (খ) গােলকীয় সমস্যা আৰু (গ) স্থানীয় সমস্যা।\nপ্রঃ ৮। জীৱমণ্ডলৰ বিস্তৃতি সম্বন্ধে লিখা।\nউ : জীৱমণ্ডলে পৃথিৱীৰ জীৱ, অর্থাৎ উদ্ভিদ আৰু প্রাণী থকা অংশবােৰকে সামৰি লয়। পৃথিৱীৰ জীৱ থকা অংশবােৰ, হৈছে—স্থলপৃষ্ঠ, সাগৰ-মহাসাগৰ আৰু বায়ুমণ্ডলৰ চৰাই- চিৰিকটি আৰু কীট-পতংগ উৰি ফুৰা অংশ। জীৱমণ্ডলত এতিয়ালৈকে প্রায় ১.৭৫ নিযুত উদ্ভিদ আৰু প্ৰাণীৰ প্রজাতি চিনাক্ত কৰা হৈছে। ইয়াৰ ভিতৰত মানুহ হৈছে এটা মাত্র প্রজাতি।\nপ্রঃ ৯। বায়ুমণ্ডল কিহেৰে গঠিত লিখা।\nউ : বায়ুমণ্ডল অক্সিজেন, নাইট্রজেন, হাইড্রজেন, কার্বন- ডাই-অক্সাইড, আর্গন আদি গেছৰ দ্বাৰা গঠিত।\nপ্র : ১০ | জলমণ্ডলৰ ভিতৰত কি কি পৰে লিখা।\nউ : সাগৰ-মহাসাগৰ, নদ-নদী, হ্রদ আদি জলাশয়বােৰ জলমণ্ডলৰ ভিতৰত পৰে। ভূ-পৃষ্ঠৰ প্ৰায় ৭১ শতাংশ জলমণ্ডলে আগুৰি আছে।\nপ্র : ১১। স্থলমণ্ডল বুলিলে কি বুজায় লিখা।\nউ : শিল, বালি, মাটি, মণিক আদিৰ দ্বাৰা গঠিত পৃথিৱীৰ স্থলভাগকে স্থলমণ্ডল বােলা হয়। ই ভূপৃষ্ঠৰ প্ৰায় ২৯ শতাংশ আগুৰি আছে। পাহাৰ-পর্বত, সমভূমি, নদী-উপত্যকা, মালভূমি, উপকূল আদি স্থলমণ্ডলৰ ভিতৰত পৰে।\nপ্র : ১২। পৰিৱেশৰ স্থানীয় সমস্যা কি? উদাহৰণ দি লিখা।\nউ : যি সমস্যা এক নির্দিষ্ট সৰু অঞ্চলত সীমাবদ্ধ হৈ থাকে তাকে স্থানীয় সমস্যা বােলে। যেনে—উদ্যোগ প্রতিষ্ঠানৰ পৰা নিৰ্গত ধোঁৱাই অঞ্চলটোত সৃষ্টি কৰ সমস্যা।\nপ্রঃ ১৩। পৰিৱেশৰ আঞ্চলিক সমস্যাৰ দুটা উদাহৰণ দিয়া।\nউঃ পৰিৱেশৰ আঞ্চলিক সমস্যাৰ দুটা উদাহৰণ তলত উল্লেখ কৰা হ’ল- (১) বিশাল ঔদ্যোগিক অঞ্চলৰ পানী প্ৰদূষণৰ সমস্যা। (২) অসমৰ ব্ৰহ্মপুত্র বা বৰাক উপত্যকাৰ বানপানী সমস্যা।\nপ্রঃ ১৪। কোনবােৰ সমস্যাক গােলকীয় পৰিৱেশ সমস্যা বুলি কোৱা হয় লিখা।\nউঃ যিবােৰ সমস্যাই সমগ্র বিশ্বক প্ৰভাৱিত কৰে, তেনে সমস্যাক গােলকীয় সমস্যা বােলে। যেনে—মাটিৰ উৰ্বৰতা হ্রাস গােলকীয় উত্তাপ বৃদ্ধিৰ সমস্যা ইত্যাদি।\nপ্র : ১৫। পৰিৱেশৰ প্ৰধান সমস্যাসমূহ উল্লেখ কৰা।\nউঃ পৰিৱেশৰ প্রধান সমস্যাসমূহ হ’ল- (ক) ভূমিক্ষয় (খ) ভূমিস্খলন (গ) মৰুকৰণ (ঘ) নানা ধৰণৰ প্ৰদূষণ (ঙ) সাগৰৰপৃষ্ঠৰ উত্থান (চ) গােলকীয় উত্তাপ বৃদ্ধি আদি।\nপ্রঃ ১৬। স্থলমণ্ডল কি?\nউ : শিল, বালি, মাটি, মণিক আদিৰ দ্বাৰা গঠিত পৃথিৱীৰ স্থলভাগকে স্থলমণ্ডল বােলে।\nপ্রঃ ১৭। বায়ুমণ্ডল কি?\nউঃ পৃথিৱীৰ উপৰিভাগক আগুৰি থকা গেছীয় আৱৰণটোক বায়ুমণ্ডল বােলে।\nপ্র : ১৮ | জলমণ্ডল কি?\nউঃ সাগৰ মহাসাগৰ, নদনদী, হ্রদ, খাল-বিল আদিৰ দ্বাৰা গঠিত পৃথিৱীৰ জলভাগকে জলমণ্ডল বােলা হয়।\n১৯। মাটি প্ৰদূষণ কি?\nউ : সাধাৰণতে মাটিৰ লগত কোনাে ৰাসায়নিক পদার্থ মিহলি হৈ মাটিৰ স্বাভাৱিক উৰ্বৰতা হ্রাস কৰাকে মাটি প্ৰদূষণ বােলে।\n২০। প্ৰদূষণৰ অৰ্থ লিখা।\nউ : অনিষ্টকাৰী দ্ৰৱই পৰিৱেশ বিনষ্ট কৰা প্রক্রিয়াকে সহজ কথাত প্ৰদূষণ বুলি কোৱা হয়। প্রধানকৈ মানুহে সৃষ্টি কৰা দ্ৰৱ অধিক মাত্ৰাত পৰিৱেশত সংযােজিত হলে জীৱ জগতৰ প্রতি ক্ষতিকাৰক হৈ পৰে। পৰিৱেশৰ ক্ষতি সাধন কৰা দ্রব্যক প্ৰদূষক বুলি কোৱা হয়। ধূলি-বালি, ছাই, দুর্গন্ধ, ধােৱা ছালফাৰ ডাই-অক্সাইড, কার্বন মন’ক্সাইড আদি কিছুমান প্ৰদূষকৰ উদাহৰণ।\nপ্রঃ ২১। পৰিৱেশৰ সমস্যা কি ব্যাখ্যা কৰা।\nউ : পৰিৱেশৰ সমস্যা বুলিলে প্রকৃতিৰ বিভিন্ন উপাদানসমূহৰ মাজত স্বাভাৱিক ভাৰসাম্য ব্যাহত হােৱা অৱস্থাক বুজায়। বর্তমানে পৰিৱেশৰ যিবােৰ সমস্যাই মানুহৰ লগতে জীৱ-জগতৰ ব্যাপক ক্ষতিসাধন কৰিবলৈ লৈছে, সেইবােৰৰ ভিতৰত নানা ধৰণৰ প্ৰদূষণ, মৰুকৰণ, ভূমিস্খলন, ভূমিক্ষয়, গােলকীয় উত্তাপ বৃদ্ধি, কৃত্রিম বান, সাগৰপৃষ্ঠৰ উত্থান আদি প্রধান। পৰিৱেশৰ সমস্যা সৃষ্টিত প্রধান জগৰীয়া হৈছে মানুহ। মানুহৰ সাংখ্যিক বৃদ্ধি আৰু সম্পদৰ ইমানেই প্রয়ােজন হ’ব ধৰিছে যে পৰিৱেশৰ উপাদানবােৰৰ মাজৰ সম্পর্ক স্বাভাৱিক হৈ নাথাকিব। উদাহৰণস্বৰূপে মানুহে নিজৰ খাদ্য আৰু বাসস্থানৰ বাবে অৰণ্যভূমি চাফা কৰি খেতি কৰিবলৈ লৈছে। ফলত মৰুভূমিৰ পৰিমাণ বৃদ্ধি পাইছে। ঠিক সেইদৰে কল-কাৰখানা বৃদ্ধি পােৱাত সেইবােৰৰ পৰা নিৰ্গত ধোঁৱাই বায়ুমণ্ডলত কার্বন-ডাই- অক্সাইডৰ পৰিমাণ বৃদ্ধি কৰিছে। এনেদৰে পৰিৱেশৰ সমস্যা প্রতিদিনে বৃদ্ধি পােৱাত মানুহাে বেয়াকৈ আক্রন্ত হৈছে।\nপ্রঃ ২২। বায়ু কেনেকৈ প্ৰদূষিত হয় লিখা।\nউ : বায়ুৰ লগত বিভিন্ন ধৰণৰ বিষাক্ত গেছ, ধোঁৱা ছাই আদি মিহলি হৈ ইয়াৰ স্বাভাৱিক গুণ বিনষ্ট হােৱা প্রক্রিয়াক বায়ু প্ৰদূষণ বুলি কোৱা হয়। মানুহৰ বিভিন্ন কার্যই প্রধানকৈ বায়ুমণ্ডল প্ৰদূষিত কৰিছে। বায়ু প্ৰদূষণকাৰী প্রাকৃতিক কাৰকসমূহৰ ভিতৰত আগ্নেয়গিৰি উদৰ্গীৰণেই প্রধান। উদগীৰণৰ সময়ত নির্গত হােৱা ধোঁৱা ছাই আৰু গেছীয় পদার্থই বায়ু প্ৰদূষিত কৰে। এচিড বৰষুণেও বায়ু প্ৰদূষিত কৰে। বায়ু প্ৰদূষণৰ মানৱ সৃষ্ট কাৰকবােৰৰ ভিতৰত শিল্প উদ্যোগৰ প্ৰসাৰ, নগৰীকৰণ, যান-বাহনৰ বর্ধিত ব্যৱহাৰ, আনৱিক বিস্ফোৰণ আদিৰ বাবে বায়ুমণ্ডলত ধোঁৱা, ছাই, কার্বন-ডাই-অক্সাইডৰ পৰিমাণ বৃদ্ধি পাই বায়ু প্ৰদূষিত কৰে\n২৩। মাটি প্ৰদূষণৰ বিষয়ে এটি চমু টোকা লিখা।\nউ : মাটিৰ লগত কোনাে ৰাসায়নিক পদার্থ, বিষাক্ত ধাতু, ঔদ্যোগিক আৱৰ্জনা, তেজস্ক্রিয় পদার্থ, এচিড বৰষুণ আদি মিহলি হৈ মাটিৰ স্বাভাৱিক গুণ বিনষ্ট হােৱাকে মাটি প্ৰদূষণ বােলে। মাটি হ’ল মানুহৰ সকলাে খাদ্য ভাণ্ডাৰৰ উৎস। কিন্তু আজি এই ভূমিকো মানুহে নিজৰ স্বাৰ্থ ৰক্ষার্থে ভৱিষ্যতৰ প্ৰতি আওকান কৰি প্ৰদূষিত কৰি আছে। সাধাৰণতে আধুনিক কৃষিকার্য, উদ্যোগৰ প্ৰসাৰ আৰু ক্রমবর্ধিত হাৰত চলি থকা বননি ধ্বংসই মাটি প্ৰদূষণৰ বাবে প্রধানকৈ জগৰীয়া। কৃষিৰ আধুনিকীকৰণে কৃষি ক্ষেত্ৰত ৰাসায়নিক সাৰ, জলসিঞ্চন, কীটনাশক দৰব আদিৰ প্রয়ােগ বৃদ্ধি কৰিছে। ৰাসায়নিক সাৰৰ প্রয়ােগে মাটিৰ স্বাভাৱিক গঠন আৰু গুণাগুণৰ যিদৰে সলনি ঘটায়, সেইদৰে ভূ-গর্ভস্থ পানী কৃষি ক্ষেত্ৰত প্ৰয়ােগ কৰিলেও ভূমিৰ গুণাগুণৰ পৰিৱৰ্তন ঘটে। সাধাৰণতে ভূমিত প্রয়ােগ কৰা ৰাসায়নিক সাৰ, কীটনাশক দ্ৰৱ আৰু ৰবৰ বা প্লাষ্টিক জাতীয় সামগ্রী পেলাই ভূমিৰ উৎপাদিকা শক্তি নাশ কৰি আছে। আজি বিশ্বত প্লাষ্টিক জাতীয় সামগ্ৰীৰ ব্যৱহাৰ ইমানেই বাঢ়িছে যে সেইবােৰে মাটি প্ৰদূষিত কৰিছে।\nপ্র : ২৪। পানী প্ৰদূষণ কি আৰু কেনেকৈ হয় লিখা।\nউ : পানীৰ লগত কোনাে ৰাসায়নিক পদার্থ, পদার্থকণা, অণুজীৱ, বিকিৰণ আদি মিহলি হৈ পানীৰ স্বাভাৱিক গুণৰ পৰিৱৰ্তন ঘটোৱা প্ৰক্ৰিয়াটোকে পানী প্রদূষণ বুলি কোৱা হয়। সাধাৰণতে পানীৰ উৎসত মানুহৰ বসতি, উদ্যোগ, কৃষি আদি থাকিলে তাৰ পৰা নিৰ্গত অপদ্রব্য পানীত মিহলি হৈ পানী প্ৰদূষিত কৰে। পানী প্ৰদূষণে জীৱ জগতৰ বিস্তৰ ক্ষতি কৰে, বেমাৰ-আজাৰৰ বীজাণুৰ জন্ম দিয়ে।\nপ্র : ২৫। মৰুভূমি কাক বােলে ? মৰুকৰণৰ সংজ্ঞা দিয়া।\nউঃ পৃথিৱীৰ যিবােৰ অঞ্চলত বৰষুণৰ পৰিমাণ কম আৰু বাষ্পীভৱন বেছি যাৰ ফলত সেই অঞ্চল শুকান গছ- গছনি কম তেনে অঞ্চলকে মৰুভূমি বােলে\nমৰুকৰণ হৈছে এনে এক প্রক্রিয়া যিয়ে ক্রান্তীয় অঞ্চলৰ উৎপাদনক্ষম ভূমিক মৰুভূমিত পৰিণত কৰে। মৰুকৰণ’ শব্দটোৱে প্ৰকৃততে মৰুভূমিৰ কাষৰীয়া এলেকাৰ বোৰলৈ মৰুভূমিৰ সম্প্ৰসাৰণ ঘটাকে বুজায়। মৰুকৰণে মাটিৰ জৈৱিক ক্ষমতা বিনষ্ট কৰে।\nপ্র : ২৬। মৰুকৰণ সমস্যাৰ সমাধান সম্ভৱনে?\nউঃ মৰুকৰণজনিত সমস্যাৰ সমাধান সমগ্র বিশ্ববাসীৰ সমুখত এতিয়া এটা জটিল প্রত্যাহ্বান। আন্তর্জাতিক সহযােগ অবিহনে এই সমস্যাৰ সমাধান সম্ভৱ নহয়। মৰুকৰণ সমস্যাৰ সমাধান সম্ভৱ। অৱেশ্য ইয়াৰ বাবে এক দীর্ঘম্যদী আঁচনিৰ প্রয়ােজন। হাবিবননিৰ পৰিমাণ বৃদ্ধি কৰি, বায়ুমণ্ডলৰ উত্তাপ নিয়ন্ত্রণ কৰি, মৰুময় অঞ্চলত বৃক্ষ ৰােপণ আঁচনি গ্ৰহণ কৰিব লাগিব। এইদৰে মৰুকৰণৰ সমস্যা সমাধান কৰিব পাৰি।\nপ্র : ২৭ মৰুকৰণৰ কাৰণ দর্শোৱা।\nউ : সাধাৰণতে নানা ধৰণৰ প্রাকৃতিক আৰু মানৱ-সৃষ্ট কাৰকে মৰুকৰণ প্রক্রিয়াক ইন্ধন যােগাই আছে। প্রাকৃতিক কাৰকবােৰৰ ভিতৰত খৰাং বতৰ আৰু গােলকীয় উত্তাপ বৃদ্ধিয়েই প্রধান। বৃষ্টিপাতৰ অভাৱত মৰুভূমিত প্ৰায়েই খৰাং অৱস্থাৰ সৃষ্টি হয়। খৰাং অৱস্থাই ভূমিৰ উৎপাদন ক্ষমতা হ্রাস কৰাৰ লগতে উদ্ভিদৰ বৃদ্ধিত নেতিবাচক প্রভাৱ পেলায়। ইয়ে মৰুকৰণ প্ৰক্ৰিয়াক ত্বৰান্বিত কৰে। অৱশ্যে মানুহৰ কার্যকলাপেই মৰুকৰণৰ বাবে অধিক জগৰীয়া। মানুহৰ কার্যকলাপৰ ভিতৰত অত্যধিক পশুচাৰণ, কৃষিৰ প্ৰসাৰ, হাবিবননিৰ অবাধ ধ্বংস কার্য আদিয়েই প্রধান।\nপ্রঃ ২৮। গােলকীয় উত্তাপ বৃদ্ধিয়ে কি ধৰণৰ সমস্যাৰ সৃষ্টি কৰিব লিখা।\nউ : গােলকীয় উত্তাপ বৃদ্ধিয়ে বহু ধৰণৰ সমস্যাৰ সৃষ্টি কৰে। সেইবােৰৰ ভিতৰত মেৰু অঞ্চলৰ বিশাল বৰফৰ গলন, সাগৰপৃষ্ঠৰ উত্থান, শস্য উৎপাদন হ্রাস, মৰুকৰণ আদি প্রধান। বৈজ্ঞানিকসকলে সমীক্ষাত প্ৰকাশ কৰিছে যে বায়ুমণ্ডলৰ উত্তাপ ২-৩ ডিগ্ৰী ছেলছিয়াছ বৃদ্ধি পালে উত্তৰ আৰু দক্ষিণ মেৰুত জমা হৈ থকা বৰফবােৰ গলি যাব। ফলস্বৰূপে সাগৰপৃষ্ঠ ওপৰলৈ উঠি আহিব। এইদৰে সাগৰ পৃষ্ঠ বর্তমানতকৈ এক মিটাৰ ওপৰলৈ উঠি আহিলে পৃথিৱীৰ উপকূল অঞ্চলৰ প্রায় ৫ নিযুত বর্গ কিলােমিটাৰ পৰিমাণৰ ভূমি জলমগ্ন হ’ব। বহুতাে জনবসতিপূর্ণ দ্বীপ, ব-দ্বীপ, প্রবাল দ্বীপ আদি পানীত বুৰ যাব।\n২৯। গােলকীয় উত্তাপ বৃদ্ধি ৰােধ কৰাৰ উপায় কি?\nউ : গােলকীয় উত্তাপ বৃদ্ধিৰােধ কৰাটো বৰ প্রয়ােজন হৈ পৰিছে। ইয়াৰ বাবে বিশ্বব্যাপী জনসচেতনতাৰ প্রয়ােজন হ’ব। গােলকীয় উত্তাপ বৃদ্ধিৰ মূলতে থকা কাৰবােৰ নিয়ন্ত্রণলৈ আনিব লাগিব। বৰষুণৰ পৰিমাণ বৃদ্ধিৰ বাবে অৰণ্য অঞ্চলৰ পৰিমাণ বৃদ্ধি কৰিব লাগিব। যানবাহনৰ ব্যৱহাৰ হ্ৰাস কৰিব লাগিব। কলকাৰখানাৰ ব্যৱহাৰ সীমিত কৰিব লাগিব। আণৱিক বিস্ফোৰণ বন্ধ কৰিব লাগিব। গােলকীয় উত্তাপ বৃদ্ধি ৰােধ কৰিবৰ কাৰণে বিশ্বৰ ৰাষ্ট্রসমূহে একত্ৰিত হৈ উমৈহতীয়া প্রচেষ্টা গ্ৰহণ কৰিব লাগিব। সেউজগৃহ গেছৰ পৰিমাণ হ্রাস কৰিব লাগিব।\nপ্রঃ বায়ুমণ্ডলত স্বাভাৱিক অৱস্থাত কিমান পৰিমাণৰ কার্বনডাই অক্সাইড থাকে ?\nউত্তৰঃ ০.০৩৫ শতাংশ।\nপ্রঃ স্থানীয় সমস্যাৰ এটা উদাহৰণ দিয়া।\nউত্তৰঃ নৈৰ গৰাখহনীয়া।\nপ্রঃ গােলকীয় সমস্যাৰ এটা উদাহৰণ উল্লেখ কৰা।\nউত্তৰঃ গােলকীয় উত্তাপ বৃদ্ধি (Global warming)\nপ্রঃ ব্রহ্মপুত্র নদীৰ অৱৱাহিকাৰ মাটিকালি কিমান?\nউত্তৰঃ ৫,৮০,০০০ বর্গ কি.মি.\nপ্রঃ যােবা শতিকাৰ কিমান চনত অসমত বৰভুইকঁপ হৈছিল?\nউত্তৰঃ ১৯৫০ চনৰ ১৫ আগষ্টত।\nপ্রঃ ১৯৫০ চনৰ ভূইকপৰ প্রাবল্য কিমান আছিল?\nপ্রঃ বৰদৈচিলা অসমলৈ কেতিয়া আহে?\nউত্তৰঃ এপ্রিল মাহত।\nপ্রঃ অসম তথা উত্তৰ-পূৱ ভাৰত অৱস্থিত ভূমিকম্প বলয়টোৰ নাম কি ?\nউত্তৰঃ আল্পছহিমালয়-ভূকম্পবলয় (Alps-Himalayan Earthquake Belt)\nপ্রঃ ৰিখটাৰ স্কেল কাক কয়?\nউত্তৰঃ যি স্কেল বা মাপনিৰ সহায়ত ভূমিকম্প প্রাবল্য (Intensity) জোখা বা নিৰূপন কৰা হয় তাকে ৰিখটাৰ স্কেল (Rickter Scale) বােলা হয়।\nপৰিবেশ বুলিলে কি বুজা নিজৰ ভাষাত লিখা।\nউত্তৰঃ কোনাে জীৱ বা জীৱসমষ্টিৰ কেউকাষৰ অৱস্থাকে সাধাৰণতে পৰিৱেশ বুলি কোৱা হয় ।এই উপাদানবােৰৰ ওপৰত। জীৱৰ স্থিতি আৰু বিকাশ নির্ভৰ কৰে। পৰিৱেশৰ উপাদানবােৰে জড় আৰু জীৱ উভয়কে সামৰি লয়। সহজ অথত পৰিৱেশ। বুলিলে সেয়ে কোনাে এখন ঠাই বা অঞ্চলত বিৰাজ কৰা উপাদানবােৰৰ মাজৰ সম্পৰ্কৰ জালিখনকে বুজায়।\nপ্রঃ বায়ুমণ্ডল কিহেৰে গঠিত লিখা।\nউত্তৰঃ অক্সিজেন, নাইট্রজেন, হাইড্ৰে’জেন, কার্বন-ডাই-অক্সাইড, আর্গন আদি গেছৰদ্বাৰা বায়ুমণ্ডল গঠিত হয়।\nপ্রঃ গােলকীয় পাৰিৱেশিক সমস্যাৰ বিষয়ে চমুকৈ লিখা।\nউত্তৰঃ যি বিলাক পাৰিৱেশিক সমস্যাই গােটেই বিশ্ব ব্যাপী জড়িত হৈ থাকে তেনেবােৰ সমস্যাক গােলকীয় পাৰিৱেশিক সমস্যা (Global environmental problem) বােলা হল। পৃথিৱীত জনসংখ্যা তীব্র হাৰত বাঢ়ি অহাৰ লগে লগে, উদ্যোগীকৰণৰ উন্নতি, যানবাহনৰ সংখ্যা বৃদ্ধিয়ে পৃথিৱীৰ বায়ুমণ্ডলৰ ওপৰত বাৰুকৈয়ে প্রভার পেলাইছে। ইয়াৰ উপৰিও বনাঞ্চল ধ্বংসই ইয়াত ইন্ধন যােগাইছে। যাৰ ফলত বায়ুমণ্ডলৰ উত্তাপ দিনক দিনে বাঢ়িব ধৰিছে। যিটো এই বিশ্বৰ মানৱ জাতিৰ লগতে জীৱ-জন্তুৰ প্ৰতিও ভাবুকি স্বৰূপ হৈ পৰিছে। সেয়ে এনে ধৰণৰ পাৰিৱেশিক সমস্যাক আমি গােলকীয় সমস্যা হিচাপে উল্লেখ কৰিব পাৰো।\nপ্রঃ অসমৰ পাৰিৱেশিক সমস্যাবােৰ এটি চমু আভাষ দিয়া।\nউত্তৰঃ প্রাকৃতিক দিশৰ পৰা অসম এখন অতি সুন্দৰ ৰাজ্য়। ইয়াৰ প্রাকৃতিক সৌন্দৰ্য্য অসীম। কিন্তু দুখৰ বিষয় এই যে জনসংখ্যা বাঢ়ি অহাৰ লগে লগে আমাৰ সুন্দৰ অসম খনত বহু পাৰিৱেশিক সমস্যাই দেখা দিছে। যিবােৰে ৰাজ্যখনক উন্নয়নৰ পথত আগুৱাই যােৱাত বাধাৰ সৃষ্টি কৰিছে। বৰ্ত্তমান ৰাজ্যখনত দেখা দিয়া পাৰিৱেশিক সমস্যাবোৰৰ ভিতৰত তলত দিয়া কেইটাই উল্লেখযােগ্য\n(ক) বানপানী আৰু গৰাখহনীয়া। (খ) ভূমিস্খলন (গ). ধুমুহা বতাহ। (ঘ) ভূমিকম্প। (ঙ) প্ৰদূষণ জাতীয় সমস্যা।\nপ্রঃ অসমৰ বানপানী সমস্যাৰ চাৰিটা কাৰণ উল্লেখকৰা।\nউত্তৰঃ অসমৰ বানপানী সমস্যাৰ চাৰিটা কাৰণ হ’ল—\n(ক) কম সময়ৰ ভিতৰত অধিক বৰষুণ যাৰ ফলত অধিক পানী বৈ যাব নােৱাৰি উপত্যকা অঞ্চলত বানপানী সমস্যাৰ সৃষ্টি কৰে।\n(খ) অসমৰ প্রধান নদী ব্রহ্মপুত্ৰৰ তলিখন গভীৰ নহয় (Shallow) যাৰ ফলত বেছি পানী বহন কৰাৰ ক্ষমতা নাই, সেয়ে অতিৰিক্ত পানীখিনিয়ে কিছুদিনৰ বাবে ইয়াৰ উপত্যকা অঞ্চল বানপানীৰ সৃষ্টি কৰে।\n(গ) অসম তথা ব্ৰহ্মপুত্ৰৰ সমতলখনৰ ঢাল (Slope) অতি সামান্য (১৩চে.মি. প্রতি কি.মি.) সেয়ে বৰষুণৰ পানীবােৰ লাহে লাহে বৈ যাওতে ইয়াৰ উপত্যকা অঞ্চলত বানপানীৰ সৃষ্টি কৰে\n(ঘ) ব্ৰহ্মপুত্ৰৰ লগতে ইয়াৰ উপনৈ সমূহৰ ব্যাপক গৰাখহনীয়াৰ ফলত দ অঞ্চলবােৰত অৱক্ষেপন (Deposition) হােৱাৰ বাবে অসমত বানপানী সমস্যাৰ সৃষ্টি কৰে।\nপ্রঃ বানপানীৰ দুটা ধনাত্মক দিশৰ কথা উল্লেখ কৰা।\nউত্তৰঃ বানপানীৰ দুটা ধনাত্মক দিশ হ’ল—\n(ক) বানবানীৰ ফলত মাটিৰ পলস পৰে ফলত মাটিৰ উবৰা শক্তি বৃদ্ধি পায় আৰু শস্য উৎপাদন ভাল হয়।\n(খ) বানপানীৰ আৱৰ্জনাই বা অবক্ষেপনৰ ফলত বহু পিতনি বা জলাশয় ভূমি পােত হােৱাৰ ফলত কৃষি ভূমিৰ পৰিমাণ বৃদ্ধি পায়।\nপ্রঃ গৰাখহনীয়া সমস্যাৰ প্ৰধান কাৰণবােৰ উল্লেখ কৰা।\nউত্তৰঃ ক’বলৈ গলে গৰাখহনীয়া এটা প্রাকৃতিক পৰিঘটনা। যদিও ইয়াৰ প্ৰধান কাৰণবােৰ হ’ল-\n(ক) নদ-নদীৰ কাষৰীয়া অঞ্চলত গছ-গছনি নােহােৱা হােৱাৰ ফলত নদীবােৰৰ গৰাখহনীয়াৰ প্রকোপ বাড়ি সমস্যাৰ সৃটি কৰে।\n(খ) নদ-নদীৰ কাষৰীয়া মাটি বিলাক ঢিলা মাটি হােৱা বাবে পানীৰ লগত সহজে মিহলি হয়। সেয়ে বানপানী হােৱাৰ আগে পাছে ব্যাপক গৰাখহনীয়াৰ সৃষ্টি কৰে।\nপ্রঃ ভূমিস্খলন মানে কি?\nউত্তৰঃ পাহাৰ-পর্বত বা ওখ ঠাইৰ মাটি-বতাহ-বৰষুণৰ প্ৰভাৱত বা ভূমিকম্পৰ সময়ত মধ্যাকর্ষণ শক্তিৰ ফলত ভূপৃষ্ঠৰ ঢাল অনুসৰি তললৈ নামি আহে। ইয়াকে ভূমিস্খলন (Landslide) বােলা হয়।\nপ্রঃ ভূমিস্খলন সংঘটিত হােৱাৰ প্ৰধান কাৰণ কি ?\nউত্তৰঃ ভূমিস্খলন সংঘটিত হােৱাৰ বহুতাে কাৰণ আছে যদিও তলত দিয়া কেইটাই উল্লেখযােগ্য\n(ক)পাহাৰত থকা গছ-গছনি মানুহে কাটি নাইকিয়া কৰাৰ ফলত মাটিৰ বান্ধোন ঢিলা হৈ পৰে ফলত, পাহাৰৰ মাটি তললৈ নামি আহে।\n(খ) ভূমিকম্পৰ ফলত পাহাৰৰ মাটিত ফাট মেলে আৰু তাত নেৰানেপেৰা বৰষুণ পৰিলে পাহাৰৰ ফাট মেলা মাটি খন্ড তললৈ নামি আহে। জনসংখ্যা বৃদ্ধিৰ লগে লগে মানুহৰ বাসস্থানৰ অভাৱ হ’ব ধৰিলে। বিশেষকৈ নগৰ-মহানগৰবােৰত মানুহ পাহাৰ কটি বসবাস কৰিব ললে। ইয়াৰ ফলত পাহাৰৰ মাটিৰ বান্ধোন শিথিল হ’ব ধৰিলে। অলপ বৰষুণ বা ভূমিকম্প হলেই পাহাৰৰ মাটি তললৈ নামি আহি ভূমিস্খলন ঘটে।\nAlso Read: অসমৰ ভৌগােল\nপ্রঃ বায়ু কেনেকৈ প্ৰদূষিত হয় লিখা।\nউত্তৰঃ পৃথিৱীৰ বায়ুমণ্ডল প্রধানকৈ গেছীয় পদার্থৰ দ্বাৰা গঠিত। বায়ু দুষিতকারী প্রাকৃতিক কাৰকৰ ভিতৰত আগ্নেয় উদগিৰণেই প্রধান। উদগিৰণৰ সময়ত নির্গত হােৱা ধােৱা, চাই আৰু গেছীয় পদার্থই বায়ু প্ৰদূষিত কৰে। ইয়াৰ উপৰি পৃথিৱীৰ বিশেষ কিছুমান অঞ্চলত প্ৰায়ে সংঘটিত বনজুয়েও বায়ুমণ্ডল দূষিত কৰে। বায়ুমণ্ডল প্রধানকৈ মানুহৰ কার্যাৱলীয়ে প্ৰদূষিত কৰিছে। শিল্প উদ্যোগৰ প্ৰসাৰ, নগৰীকৰণ, যান-বাহনৰ বর্ধির্তব্যৱহাৰ, আণবিক বিস্ফোৰণ আদি মানুহৰ কাৰ্যসমূহ হ’ল পৃথিৱীৰ বায়ুমণ্ডল দুষিত হােৱাৰ প্ৰধান কাৰক।\nপ্রঃ মৰুভূমি কাক বােলে? মৰুকৰণৰ সংজ্ঞা দিয়া।\nউত্তৰঃ যিবােৰ অঞ্চল বালিৰে আবৃত্ত হৈ থাকে তাকে মৰুভূমি বোলে। এইবােৰ অঞ্চলত বৰষুণৰ পৰিমাণ কম আৰু বাস্পীভবন বেছি বাবে মৰুভূমিৰ পৰিৱেশ শুকান। এইবােৰ অঞ্চলত গছ-গছনিও কম থাকে।\nমৰুকৰণৰ সংজ্ঞাঃ মৰুকৰণ এনে এটা প্রক্রিয়া যিয়ে ভূমিৰ জৈৱিক সম্ভাৱনা বা ক্ষমতা বিনষ্ট কৰি অৱশেষত মৰুসদৃশ অৱস্থাৰ সৃষ্টি কৰে। মৰুকৰণ প্রক্রিয়াই মৰুভূমিবােৰৰ সম্প্ৰসাৰণ ঘটায় আৰু নতুন নতুন ঠাইক মৰুভূমিত পৰিণত কৰে।\nপ্রঃ মৰুকৰণৰ কাৰণ দশোৱা।\nউত্তৰঃ মৰুকৰণ হৈছে এনে এটা প্রক্রিয়া যিয়ে মৰুভূমিবােৰৰ সম্প্ৰসাৰণ ঘটায় আৰু নতুন নতুন ঠাইক মৰুভূমিত পৰিণত কৰে। মৰুকৰণৰ কাৰণবােৰ তলত দিয়া হল-\n(ক) প্রাকৃতিক কাৰকবােৰৰ ভিতৰত খৰাং বতৰে মৰুকৰণ প্ৰক্ৰিয়াত সহায় কৰে। খৰাং অৱস্থাই ভূমিৰ উৎপাদন ক্ষমতা হ্রাস কৰাৰ লগতে উদ্ভিদ বৃদ্ধিত নেতিবাচক প্রভাৱ পেলায়। ইয়ে মৰুকৰণ প্ৰক্ৰিয়াক ত্বৰান্বিত কৰে।\n(খ) দ্বিতীয়তে, গােলকীয় উত্তাপ বৃদ্ধিয়ে মৰুকৰণ প্ৰক্ৰিয়াক ভয়াবহ ৰূপ দিছে। উত্তাপ বৃদ্ধিয়ে উষ্ণ মৰুভূমিবােৰৰ পৰিৱেশ আৰু অধিক শুকান কৰি তুলি আছে।\n(গ)তৃতীয়তে, মানুহৰ কার্যকলাপেও মৰুকৰণ প্রক্রিয়াক সহায় কৰে। মানুহৰ কার্যকলাপৰ ভিতৰত অত্যাধিক পশুচাৰণ, কৃষিৰ প্ৰসাৰ আৰু বননি ধ্বংসই প্রধান।\nপ্রঃ মৰুকৰণৰ সমস্যাৰ সমাধান সম্ভৱনে?\nউত্তৰঃ মৰুকৰণৰ সমস্যা এটা ডাঙৰ সমস্যা। মৰুকৰণ জনিত সমস্যাৰ সমাধান সমগ্র বিশ্ববাসীৰ সন্মুখত এতিয়া এটা জটিল প্রত্যাহ্বান। আন্তর্জাতিক সহযােগ অবিহনে এই সমস্যাৰ সমাধান সম্ভৱ নহয়। গৈালকীয় উত্তাপ বৃদ্ধিৰ দৰে প্ৰক্ৰিয়াৰ লগত জড়িত থকাৰ কাৰণে মৰুকৰণ সমস্যা ক্রমে জটিল হৈ আহিছে। মানুহৰ কার্যাৱলীৰ বাবে এই সমস্যা আৰু অধিক জঢিল হৈ পৰিছে। এই সমস্যা সমাধানৰ বাবে সাধাৰণ আৰু লগতে চৰকাৰে কিছুমান পদক্ষেপ হাতত ল’ব লাগিব। জনসাধাৰণৰ মাজত পৰিৱেশৰ প্রতি সজাগতা আনিবলৈ কিছুমান সংস্থা আন্তঃৰাষ্ট্ৰীয়, ৰাষ্ট্ৰীয় আৰু স্থানীয় পর্যায়ত স্থাপন কৰিলে ভৱিষ্যতে এই সমস্যাটো সমাধান কৰিব পৰা যাব।\nপ্রঃ পৰিৱেশ বুলিলে কি বুজায় নিজৰ ভাষাত লিখা।\nপ্র : পৰিৱেশৰ স্থানীয় সমস্যা কি? উদাহৰণ দি লিখা।\nপ্র : মৰুকৰণ সমস্যাৰ সমাধান সম্ভৱনে?


these-five-common-mistakes-people-do-while-having-water-skd– News18 assam\nHome » photogallery » health-well-being »সাৱধান! পানী খোৱাৰ সময়ত কেতিয়াও নকৰিব এইকেইটা ভুল!\nসাৱধান! পানী খোৱাৰ সময়ত কেতিয়াও নকৰিব এইকেইটা ভুল!\nপানী খোৱাৰ ক্ষেত্ৰত কৰা কিছুমান ভুলে আমাক সমস্যাত পেলায়। তেন্তে জানো আহক পানী খোৱাৰ সময়ত কি কি নিয়ম পালন কৰিব লাগে।\n| November 09, 2021, 18:25 IST\nআমাৰ শৰীৰৰ বাবে পানীৰ ভূমিকা অপৰিসীম। আমি সকলোৱে জানো যে প্ৰতিজন লোকে দিনত কমেও ৮.১০ গিলাছ পানী খোৱা উচিত। কিন্তু কেৱল পৰ্যাপ্ত পানী খালেই নহ’ব। পানী খোৱাৰ সময়ত কিছুমান নিৰ্দিষ্ট নিয়ম মনত ৰাখিব লাগিব। তেতিয়াহে শৰীৰৰ প্ৰয়োজনীয়তা দূৰ কৰাত কামত আহিব পানী। পানী খোৱাৰ ক্ষেত্ৰত কৰা কিছুমান ভুলে আমাক সমস্যাত পেলায়। তেন্তে জানো আহক পানী খোৱাৰ সময়ত কি কি নিয়ম পালন কৰিব লাগে।\nআমি বহুতেই থিয় হৈ পানী খাওঁ। থিয় হৈ পানী খালে উপকাৰতো নহয়ে, বৰং স্নায়ুত জোৰ পৰে, শৰীৰত তৰলৰ ভাৰসাম্য নষ্ট হয় আৰু বদহজমো হ’ব পাৰে। আয়ুৰ্বেদতো থিয় হৈ পানী নোখোৱাৰ পৰামৰ্শ দিয়া হয়।\nখুব পিয়াহ লাগে বহু সময়ত তাৰাতাৰি পানী খোৱাৰ প্ৰৱণতা থাকে। কিন্তু খৰখেদাকৈ পানী খালে কিডনী আৰু মূত্ৰাশয়ত চাপ পৰে। ঠিক মতে হজমৰ বাবেও লাহে লাহে পানী খোৱা উচিত।\nবহুতে ভাবে পানী বেছি খালে বেছি লাভ হ’ব। কিন্তু অতিৰিক্ত পানী পান কৰাৰ কোনো স্বাস্থ্যসন্মত উপকাৰিতাৰ প্ৰমাণ পোৱা নাযায়। বৰং অত্যধিক পানী খালে পৰাইপ’নেট্ৰেমিয়া হ’ব পাৰে যাক ৱাটাৰ ইনটক্সিকেচনো বোলা হয়। লগতে শৰীৰত চডিয়ামৰ মাত্ৰা বাঢ়ি যায়।\nওজন কমাবলৈ বহুতকে ডায়েটত কম কেল’ৰি ৰখাৰ বাবে খাদ্য খোৱাৰ আগতে পানী খাবলৈ পৰামৰ্শ দিয়া হয়। কিন্তু আয়ুৰ্বেদ শাস্ত্ৰত এই তথ্যক সঠিক বুলি ধৰা নহয়। আয়ুৰ্বেদ অনুসৰি, আমাৰ পেট ৫০ শতাংশ খাদ্য, ২৫ শতাংশ পানীৰে ভৰা উচিত আৰু ২৫ শতাংশ হজম প্ৰক্ৰিয়াৰ বাবে খালী ৰাখিব লাগে। সেয়ে খোৱাৰ ঠিক আগত পানী খালে শৰীৰত ঠিকমতে পুষ্টি নাপায় আৰু হজমৰ সমস্যা হয়। বমি বমি ভাৱ আৰু কোষ্ঠকাঠিন্য হোৱাৰ সম্ভাৱনা থাকে।\nপানীত আন উপাদান মিহলি কৰি খোৱাতকৈ প্ৰয়োজন অনুসৰি স্ৱাভাৱিক পানী খোৱাই ভাল।


দীপিকাৰে ঘৰ পাতিবলৈ সাজু জন আব্ৰাহাম ! বায়ু বেগে গন্তব্য স্থানলৈ শ্বাহৰূখ… -\nHomeব্ৰেকিং নিউজদীপিকাৰে ঘৰ পাতিবলৈ সাজু জন আব্ৰাহাম ! বায়ু বেগে গন্তব্য স্থানলৈ শ্বাহৰূখ…\nদীপিকাৰে ঘৰ পাতিবলৈ সাজু জন আব্ৰাহাম ! বায়ু বেগে গন্তব্য স্থানলৈ শ্বাহৰূখ…\nনতুন দিল্লীঃ শ্বাহৰূখ খান। নামেই যাৰ পৰিচয়। বিগত কেইবামাহ ধৰি চৰ্চাত আছে বলীউড বাদশ্বাহ শ্বাহৰূখ খান। ড্ৰাগছৰ গোচৰত কাৰাবন্দী পুত্ৰৰ জামিনৰ বাবে বাট কুৰি বাই থাকোতে ব্যক্তিগত কামত মনোনিৱেশ কৰাৰ কোনো অৱকাশে পোৱা নাছিল শ্বাহৰূখে। কিন্তু প্ৰিয় পুত্ৰই মুকলি আকাশৰ তললৈ অহাৰ লগে লগে ক্ৰমাত্ স্বাভাৱিক জীৱন যাত্ৰা ঘূৰি আহিছে শ্বাহৰূখৰ জীৱনলৈ। ব্যক্তিগত কামতো নিৰন্তৰ লাগি গৈছে শ্বাহৰূখে। আনন্দে মনে নতুন ছবিৰ কামতো হাত দিছে শ্বাহৰূখে। উল্লেখ্য যে, ২০২২ চনৰ স্বাধীনতা দিৱসত মুক্তি পোৱাৰ কথা আছিল শ্বাহৰূখ খানৰ নতুন ছবি ‘পাঠান’। কিন্তু মাজভাগত ড্ৰাগছ কাণ্ডত পুত্ৰ আৰিয়ানক গ্ৰেপ্তাৰ হোৱাৰ পাছত বাদশ্বাহে চলচ্চিত্ৰৰ সকলো কামৰ পৰা বিৰত আছিল। ঘৰৰ ল’ৰা ঘৰলৈ উভতি অহাৰ পাছত সাময়িক সকাহ পাইছে কিং খানে। এইবাৰ ফুল ছুইঙত কাম কৰাৰ অংগীকাৰ কিং খানৰ।\nআগন্তুক মাহৰ আৰম্ভণিতে নতুন ছবি ‘পাঠান’ৰ দৃশ্যগ্ৰহণৰ বাবে স্পেইনলৈ উৰা মাৰিব বলীউড বাদশ্বাহ। উল্লেখ্য যে, যশৰাজ ফিল্মছ প্ৰযোজিত ‘পাঠান’ৰ লগতে দাক্ষিণাত্যৰ পৰিচালক আতলিৰ হিন্দী চলচ্চিত্ৰৰ দৃশ্যগ্ৰহণৰ কামো স্থগিত ৰাখিছিল শ্বাহৰূখে। পুত্ৰৰ সমস্যা সমাধান হ’লেই নিজৰ কামত মনোনিৱেশ কৰিব বুলি কৈছিল শ্বাহৰূখে। সমাগত বাদশ্বাহ তনয়ৰ জন্মদিন।উথপ্ থপ্ শ্বাহৰূখৰ মন্নত। ১৩ নৱেম্বৰত পুত্ৰৰ জন্মদিনৰ পাছতেই দৈনন্দিন কাৰ্যত ব্যস্ত হৈ পৰিব বাদশ্বাহ। ছবিখনৰ কাম আৰম্ভ কৰা সন্দৰ্ভত আলোচনা ইতিমধ্যে আগবাঢ়িছে। স্পেইনৰ বিভিন্ন ঠাইত ‘পাঠান’ৰ দুটা গীতৰ দৃশ্যগ্ৰহণ কৰা হ’ব। পূৰ্বে বলীউড ছবিৰ দৃশ্যগ্ৰহণ নোহোৱা স্থান বাচনি কৰি লোৱা হৈছে গীত দুটিৰ বাবে। ছবিখনৰ পৰিচালক সিদ্ধাৰ্থ আনন্দ। দীপিকা পাডুকন আৰু জন আব্ৰাহামক শ্বাহৰূখৰ সৈতে ‘পাঠান’ত দেখিবলৈ পাব অনুৰাগীয়ে। শ্বাহৰূখৰ বাবেই অপেক্ষা কৰিছে জন-দীপিকাই। শ্বাহৰূখ-দীপিকাৰ যুটিয়ে এইবাৰ যে ৰূপালী পৰ্দাত খলকনি তুলিব সেয়া এক প্ৰকাৰ নিশ্চিত হৈ পৰিছে। স্মৰ্তব্য যে, কিং খানক শেষবাৰৰ বাবে ২০১৭ চনৰ ‘জিৰো’ ছবিখনত দেখিবলৈ পোৱা গৈছিল। ২০২২ চনৰ ১৫ আগষ্টত পুনৰ অনুৰাগীসকলৰ বাবে এটা নতুন চৰিত্ৰ সন্মুখলৈ অনাৰ কথা আছিল কিং খানৰ। কিন্তু পুত্ৰৰ কাণ্ডই আহুকাল লগাইছিল শ্বাহৰূখৰ পূৰ্ব পৰিকল্পনাবোৰত।\nPrevious articleশিক্ষকৰ কামনাৰ বলি কিশোৰী, গৰ্ভপাতৰ বাবে গৈ পালে ভুৱা চিকিৎসক, তাৰপাছত এই কৰুণ পৰিণতি\nNext articleএইবাৰ ইছলামাবাদতো চলিব সান্ধ্য আৰতি, বাজিব মন্দিৰৰ ঘণ্টাধ্বনি


Vardhan Puri says he is proud to be part of Bollywood, feels there are miscreants who spoil the name of the industry | Rupaliparda.com\nVardhan Puri says he is proud to be part of Bollywood, feels there are miscreants who spoil the name of the industry\nFrom the last few months, Bollywood has been engulfed intoalot of controversies and new comer Vardhan Puri has something to say about it.\nTalking toanews portal, the grandson of late iconic actor Amrish Puri said that he is proud to be part of Bollywood. According to him, it gets difficult when people generalise and say everybody in the industry is like that. He added that just like everywhere else, there are both good and bad people in Bollywood.\nElaborating further, he added that there are miscreants who spoil the name of the industry. He urged them to abstain from all wrongs. Vardhan added that the film industry isavery sacred place and they doagood job at entertaining people and bringing joy to people.\nVardhan Puri made his big Bollywood debut with ‘Yeh Saali Aashiqui’ co-starring Shivaleeka Oberoi.\nSushant Singh Rajput case: Mumbai police arrest Delhi based advocate Vibhor Anand for allegedly spreading fake theories\nৰজত কাপুৰ । ” ৰজত কাপুৰৰ সৈতে বিভ্ৰান্ত হোৱাৰ অৱকাশ নাই । ৰজত কাপুৰে পৰিচালকক পথভ্ৰষ্ট হোৱাত সহায় নকৰে । ৰজত কাপুৰে হাতে কামে পৰিচালকক কয় — সপোন নেদেখিবা ! যি কৰাৰ মন কৰিবলৈ সাজু হোৱা , মই আছো ! ”...\nসুন্দৰ উপস্থাপনেৰে নিখিল ৰয় আৰু অৰুন্ধতী ভানুপ্ৰিয়াৰ ন-গীত “ৰাঙলী তুমি”-\nনিখিল ৰয়; সংগীত ক্ষেত্ৰখনত শেহতীয়াকৈ জনপ্ৰিয় হৈ পৰা এটা নাম। প্ৰায় গীতৰ কভাৰ সমূহেৰেই জনসাধাৰণক আকৰ্ষণৰ চেষ্টা কৰা নিখিল ৰয়ৰ কন্ঠৰে সদ্যমুক্তিপ্ৰাপ্ত গীতটি হৈছে “ৰাঙলী তুমি”। প্ৰবল ইচ্ছা শক্তিয়ে যে কোনো এক...\nমিলিন্দ সুমনৰ ১ মিনিটত কিমান “pushups”?\nমডেল আৰু এগৰাকী অভিনেতা মিলিন্দ সুমনৰ বয়স ৫৫ হ’লেও তেওঁৰ ফিটনেছ উল্লেখনীয়; ফিটনেছৰ দিশটোক লৈ তেওঁ প্ৰায় প্ৰতিজন ব্যক্তিকে অনুপ্ৰেৰিত কৰি আহিছে। শেহতীয়াকৈ এই অভিনেতা গৰাকীয়ে ইনষ্টাগ্ৰাম যোগে পোষ্ট কৰিছে এক...\nBollywood actor Sonu Sood has playedahuge role in helping people during the Coranavirus pandemic in India. Today, the actor stepped out of his Mumbai residence to meetafew people who had arrived to meet the actor...


ডেন্টেল কলেজতো ক’ৰোনা: আক্ৰান্ত হ’ল দ্বীপা - The Cross Current\nডেন্টেল কলেজতো ক’ৰোনা: আক্ৰান্ত হ’ল দ্বীপা\nBy The CrossCurrent Bureau\t On May 8, 2020\nঅসমত দ্ৰুতগতিত বৃদ্ধি পাইছে ন’ভেল ক’ৰোনা ভাইৰাছৰ সংক্ৰমন৷ শুক্ৰবাৰৰ দিনটোতে ৰাজ্যখনত নতুনকৈ ৬ জন লোক এই ভয়াৱহ ভাইৰাছৰ দ্বাৰা সংক্ৰমিত হয়৷ ইয়াৰে ৫ জন লোক কাছাৰৰ আৰু তেওলোক আটাইকেইজন ৰাজস্থান ফেৰৎ৷ আনগৰাকী ক’ৰোনা আক্ৰান্ত ৰোগী হৈছে গুৱাহাটীৰ আঞ্চলিক দন্ত চিকিৎসা মহাবিদ্যালয়ৰ ছাত্ৰী৷ শুক্ৰবাৰৰ নিশা ১২.০৪ বজাত স্বাস্থ্যমন্ত্ৰী হিমন্ত বিশ্ব শৰ্মাই এক টুইটযোগে এই কথা সদৰী কৰে৷\nAlert ~ One student of Regional Dental College, Kamrup Metro has tested #COVID19 positive.\n↗Total #COVID19 patients in Assam 59\n↗Active cases 24\nUpdate at 11.55 pm / May 8#AssamCovidCount\nজানিব পৰা মতে ছাত্ৰী গৰাকীৰ নাম দ্বীপা ডেকা ৷তেওঁৰ ঘৰ নলবাৰী জিলাৰ দাহুদীত৷ ছাত্ৰীগৰাকী দন্ত চিকিৎসালয়ৰ ছাত্ৰী নিবাসত থাকে৷উল্লেখ্য যে কালি গুৱাহাটী চিকিৎসা মহাবিদ্যালয়ৰ স্নাতকোত্তৰ মহলাৰ ছাত্ৰ ডা: লিথিকেশো ক’ৰোনাৰ দ্বাৰা সংক্ৰমিত হৈছিল৷ আজি জি এম চি এইচৰ লগতে লাগি থকা দন্ত চিকিৎসা মহাবিদ্যালয়খনৰ ছাত্ৰী এগৰাকীও মাৰাত্মক ভাইৰাছবিধৰ দ্বাৰা আক্ৰান্ত হয়৷ স্বাভাৱিকতে এতিয়া চিকিৎসা মহাবিদ্যালয়খনৰ চাৰিওফালৰ অঞ্চলটোত তীব্ৰ আতংকৰ সৃষ্টি হৈছে৷ জি এম চি এইচৰ অধীক্ষক ডা: ৰমেন তালুকদাৰসহ চিকিৎসক আৰু চিকিৎসাকৰ্মীৰ দল এটাকো ইতিমধ্যে কোৱাৰেন্টাইনলৈ প্ৰেৰণ কৰা হৈছে৷ ইফালে,নিশাই স্বাস্থ্যমন্ত্ৰীগৰাকীয়ে আক্ৰান্ত ছাত্ৰীগৰাকীক সাক্ষাৎ কৰি স্বাস্থ্যৰ বুজ লয়৷\nঅসমত মুঠ ক’ৰোনা আক্ৰান্তৰ সংখ্যা এতিয়ালৈ ৫৯ জন৷ইয়াৰে৩৪ গৰাকী আৰোগ্য হৈ উঠিছে আৰু তেওঁলোকক হাস্পতালৰ পৰা যাবলৈ দিয়া হৈছে৷ ২ গৰাকী ৰোগীৰ ইতিমধ্যে মৃত্যু হৈছে৷\nনগৰবেৰাৰ জলজলী নদীৰ ওপৰত ১কোটি টকাৰ দলং৷ কিন্তু কিয় প্ৰশ্ন উত্থাপন হৈছে হিমন্ত বিশ্ব শর্মাৰ দক্ষতাকলৈ?\nআজি ৯ মে’ আৰু তাজমহলৰ মাজত কি সম্পৰ্ক?


বজাৰৰ ভাৰসাম্য Class 11 অর্থবিজ্ঞান (প্রশ্নোত্তৰ) একাদশ শ্ৰেণী\nপাঠৰ নাম বজাৰৰ ভাৰসাম্য\nগােট ক – অংশ (ব্যষ্টিবাদী অর্থবিজ্ঞান।)\nপাঠৰ নং পঞ্চম অধ্যায়।\nবজাৰৰ ভাৰসাম্য Class 11\n১। সন্তুলন (ভাৰসাম্য) মানে কি?\nউত্তৰ: দুটা বিপৰীত শক্তি বা চলকে যেতিয়া কোনাে এটা নির্দিষ্ট বিন্দুত লগ লাগে বা সমান হয়, তেনে অৱস্থাকে ‘সন্তুলন’(ভাৰসাম্য) বুলি কোৱা হয়।\n৩। দাম স্থিতিস্থাপকতা কি?\nউত্তৰঃ যেতিয়া বজাৰত বস্তু এটাৰ চাহিদা বা যােগান হ্রাস-বৃদ্ধি হয়, তেতিয়া বস্তুটোৰ দামৰ ওপৰত প্ৰভাৱ পৰে। এনেদৰে দামৰ ওপৰত পেলােৱা প্ৰভাৱৰ ফলক ‘দৰ। স্থিতিস্থাপকতা’ বুলি কোৱা হয়।\n৪। দামৰ ভেটি কি ?\nউত্তৰঃ যেতিয়া এটা নির্দিষ্ট দ্রব্য বা সেৱাৰ দামৰ ওপৰত চৰকাৰে একোটা সর্বনিম্ন সীমা বান্ধি দিয়ে, সেই সীমাকেই দামৰ ভেটি বুলি কোৱা হয়।\n৫। শ্ৰমৰ প্রান্তিক ৰাজহ কি ?\nউত্তৰঃ শ্ৰমিকৰ প্রান্তিক ৰাজহ = প্রান্তিক আয়× শ্ৰমিকৰ প্রান্তিক উৎপাদন।\n৭। শুদ্ধনে অশুদ্ধ লিখা ?\n(ক) ভাৰসাম্য দামৰ ওপৰত দামৰ ভেটি আৰােপ কৰে বজাৰে।\n(খ) সন্তুলনত কোনাে ব্যৱসায়িক প্রতিষ্ঠানে স্বাভাৱিক লাভ অর্জন কৰিব নােৱাৰে।\n(গ) ভাৰসাম্য দাম হ’ল ব্যৱসায়িক প্রতিষ্ঠানৰ নূন্যতম গড় ব্যয়ৰ সমান।\n৮। শুদ্ধ অংশটো বাছি উলিওৱাঃ\nসন্তুলন দামৰ তলত দামৰ মুধাবৰণ আৰােপ কৰিলে –(অতিৰিক্ত চাহিদা/অতিৰিক্ত যােগান)ৰ সৃষ্টি হয়।\nউত্তৰ অতিৰিক্ত যােগান।\nখ. চমু প্রশ্নোত্তৰঃ (প্রত্যেকটোৰ মূল্যাংক -২)\n১। চাদিহা বিধি অনুসৰি বজাৰ ভাৰসাম্য স্বীকাৰ্যটো উল্লেখ কৰা।\n. উত্তৰঃ চাহিদা বিধি অনুসৰি বজাৰ ভাৰসাম্য স্বীকাৰ্যটো হল –\n(ক) উপভােক্তাৰ আয় স্থিৰ থাকিব লাগিব।\n(খ) সামগ্ৰীৰ দাম একে থাকিব লাগিব।\n(গ) উপভােক্তাৰ ৰুচি, অভিৰুচি আদিৰ পৰিৱৰ্তন হ’ব নালাগিব।\nগ. মজলীয়া উত্তৰৰ প্ৰশ্ন ঃ (প্রত্যেকটোৰ মূল্যাংক -৪)\n১। পূর্ণ প্রতিযােগিতামূলক বজাৰৰ গাঁথনিৰ চৰ্তবােৰ উল্লেখ কৰা।\nউত্তৰঃ পূর্ণ প্রতিযােগিতামূলক বজাৰৰ গাঁথনিৰ প্রধান চৰ্তবােৰ হ’লঃ\n(ক) অসংখ্য ক্রেতা আৰু বিক্রেতা : পূর্ণ প্রতিযােগিতামূলক বজাৰত ক্রেতাৰ সংখ্যা অসংখ্য হয়। অসংখ্য ক্রেতাৰ অৱস্থিতিয়ে এজন ক্রেতাৰ চাহিদাৰ পৰিমাণ মুঠ বজাৰ চাহিদাৰ পৰিমাণৰ তুলনাত অতি নগন্য। আনহাতে, বিক্রেতাৰ ক্ষেত্ৰতাে অসংখ্য বিক্রেতা থাকে বাবে প্রত্যেকজন বিক্রেতাই এটা সামান্য অংশহে বজাৰ যােগানলৈ আগবঢ়ায়।\nSee also কেন্দ্রীয় প্রবৃত্তিৰ মাপ Class 11 (সম্পূৰ্ণ প্ৰশ্নোত্তৰ) অৰ্থনীতি বিজ্ঞান\n(খ) সমগুণবিশিষ্ট সামগ্রীঃ বিক্রেতাই বিক্ৰী কৰিব খােজা সামগ্ৰীটো সমগুণবিশিষ্ট। অর্থাৎ সামগ্ৰীটো আকাৰ, ৰং, গুণ আদি সকলাে ফালৰ পৰা একে।\n(গ) মুক্ত প্রৱেশ আৰু প্রস্থানঃ প্রতিটো প্রতিষ্ঠানে উদ্যোগত মুক্তভাৱে প্ৰৱেশ আৰু প্রস্থান কৰিব পাৰে। এনে উদ্যোগ প্রতিষ্ঠানে কোনাে ধৰণৰ বাধা-নিষেধ নােহােৱাকৈ বজাৰত নামিব পাৰে। ফলত দীর্ঘকালত এনে উদ্যোগ প্রতিষ্ঠানসমূহে অস্বাভাৱিক লাভ বা লােকচানৰ সন্মুখীন হােৱা দেখা নাযায়।\n৩। শ্ৰমিকৰ বজাৰ যােগান ৰেখাডাল কেনেদৰে নিৰ্দ্ধাৰণ কৰিব পাৰি বুজাই লিখা।\nউত্তৰ : মানুহে এক নির্দিষ্ট মজুৰি হাৰত যােগান ধৰিবলগীয়া শ্ৰমৰ পৰিমাণ নির্ণয় কৰে। সিহঁতৰ যােগানৰ সিদ্ধান্ত প্রধানতঃ আয় আৰু জিৰণিৰ মাজৰ এটা পছন্দ। এহাতে মানুহে জিৰণিৰ আনন্দ লয় আৰু কর্ম বিৰক্তিকৰ বুলি বিবেচনা কৰে। কিন্তু সিহঁতে আয় সংগ্ৰহৰ ওপৰত গুৰুত্ব দি কাম কৰিবলগীয়া হয়। গতিকে জিৰণিৰ আনন্দ আৰু কৰ্মৰ বাবে অতিৰিক্ত সময় খৰচ কৰাৰ মাজত বিপৰীতমুখী সম্পর্ক আছে। ইয়াতে উল্লেখ্য যে মজুৰিৰ হাৰ বৃদ্ধিৰ দুটা ফল আছে। যেনে\n(ক) মজুৰিৰ হাৰ বৃদ্ধিৰ ফলত জিৰণিৰ সুযােগ ব্যয় বৃদ্ধি হ’ব যাৰ বাবে জিৰণি আগতকৈ ব্যয় বহুল হৈ পৰিব। সেয়ে মানুহে আগতকৈ অধিক সময় কাম কৰিব বিচাৰিব।\n(খ) মজুৰি হাৰ বৃদ্ধি হলে মানুহৰ ক্রয় ক্ষমতা বাঢ়িব। সেয়ে তেওঁলােকে অৱসৰ বিনােদনত বেছি সময় খৰচ কৰিবলৈ বিচাৰিব।\nগতিকে এটা নির্দিষ্ট বিন্দুলৈ মজুৰি হাৰ বৃদ্ধিৰ ফলত শ্ৰমৰ যােগান বৃদ্ধি হ’ব। কিন্তু এটা নির্দিষ্ট বিন্দুৰ পিছত মজুৰি হাৰ বৃদ্ধিয়ে শ্ৰমৰ যােগানৰ হ্রাস ঘটাব। সেয়ে শ্ৰমৰ যােগান ৰেখা সদায় উদ্ধগামী আৰু পিছত পিছফালে ভাঁজ খােৱা আকৃতিৰ হয়।\nঘ. ৰচনাধর্মী প্রশ্নোত্তৰঃ (প্রত্যেকটোৰ মূল্যাংক-৬)\n১। পূর্ণ প্রতিযােগিতামূলক বজাৰত মজুৰি কিদৰে নিৰ্দ্ধাৰণকৰা হয় ? চিত্ৰৰ সহায়ত বুজাই লিখা।\nউত্তৰঃ পূর্ণ প্রতিযােগিতামূলক বজাৰত মজুৰি নিৰ্দ্ধাৰণত শ্ৰমৰ চাহিদা আৰু শ্ৰমৰ যােগানে প্রধান ভূমিকা গ্রহণ কৰে। শ্রম আহৰণ কৰাৰ সময়ত এখন প্রতিষ্ঠানে সেই বিন্দুলৈ শ্ৰম নিয়ােগ কৰিব যত মজুৰি আৰু শ্ৰমৰ প্রান্তিক আয়মূলক উৎপাদন সমান হয়। ক্রমহ্রাসমান প্রান্তিক উৎপাদন বিধি প্রযােজ্য হলে প্রতিষ্ঠানে সদায় মজুৰি আৰু শ্ৰমৰ প্রান্তিক উৎপাদনৰ মূল্য সমান হােৱা অৱস্থাত উৎপাদন কৰাটোৱে এয়া বুজায় যে শ্ৰমৰ চাহিদাৰেখা নিম্নগামী।\nSee also উৎপাদন আৰু ব্যয় - একাদশ শ্ৰেণী প্ৰশ্নৰ উত্তৰ\nআনহাতে মজুৰি আৰু শ্ৰমৰ যােগানৰ মাজত এটা নির্দিষ্ট বিন্দুলৈ প্রত্যক্ষ সম্পর্ক থাকে আৰু পিছত পৰােক্ষ সম্পর্ক হয়। সেয়ে শ্ৰমৰ যােগান ৰেখাডাল এটা সময়লৈ উৰ্দ্ধগামী হয় আৰু পিছত ভাজ খােৱা আকৃতিৰ হয়। পূর্ণ প্রতিযােগিতামূলক বজাৰত মজুৰিৰ হাৰ নিৰ্দ্ধাৰণৰ ক্ষেত্ৰত শ্ৰমৰ চাহিদা আৰু শ্ৰমৰ ভাৰসাম্যতাৰ প্রয়ােজন। আমি ইয়াক তলত দিয়া চিত্ৰৰ সহায়ত এনেদৰে বুজাই দিব পাৰি —\nচিত্রত D, শ্ৰমৰ চাহিদা ৰেখা আৰু S শ্ৰমৰ যােগান ৰেখা। দুয়ােডাল ৰেখাই E বিন্দুত ভাৰসাম্যতা লাভ কৰিছে। ফলত OW মজুৰি নিৰ্দ্ধাৰণ হৈছে।\n২। পূর্ণ প্রতিযােগিতামূলক বজাৰ এখনত মুক্ত প্রৱেশ আৰু প্ৰস্থানৰ কাৰণে ভাৰসাম্য দাম আৰু নিম্নতম গড় ব্যয় সমান হয়। চিত্ৰৰ সহায়ত বর্ণনা কৰা।\nউত্তৰ : পূর্ণ প্রতিযােগিতামূলক বজাৰত উৎপাদন প্রতিষ্ঠানৰ মুক্ত প্ৰৱেশ আৰু প্রস্থান আছে বাবে প্রতিষ্ঠানবােৰে দীর্ঘকালত কেৱল স্বাভাৱিক লাভহে অর্জন\nকৰিব পাৰে। অর্থাৎ প্রতিষ্ঠানটোৰ ভাৰসাম্য দাম এনে এক অৱস্থাত নির্ধাৰণ হয় য’ত দাম = নিম্নতম গড় ব্যয়। উক্ত তত্ত্বটো তলত দিয়া ধৰণে চিত্ৰৰ সহায়ত দাঙি ধৰিব পাৰি —\nচিত্ৰত E বিদ্যুত প্রতিষ্ঠানটোৱে ভাৰসাম্য অৱস্থা লাভ কৰিছে। এই ভাৰসাম্য অৱস্থাত ভাৰসাম্য দাম OP, গড় ব্যয় EQ ৰ সমান হৈছে। সেয়ে প্রতিষ্ঠানটোৱে কেৱল স্বাভাৱিক লাভহে অর্জন কৰিছে।


অৰণ্যৰ কথা - অভিজিত দত্ত - সাহিত্য ডট অৰ্গ\nFebruary 18, 2021 March 10, 20210Comments\nমোৰ দৰে আপোনালোকেও নিশ্চয় অৰণ্য ভ্ৰমণ কৰি পাইছে। হয়তো এটা বা দুটা নিশা অৰণ্যত যাপন কৰি আপুনি আনন্দত আত্মহাৰা হৈ পৰিছে। নেটৱৰ্কৰ অভাৱত আপোনাৰ জেপত থকা মবাইল ফ’নটোৱে মাত এটাও মাতিব পৰা নাই। আচৰিতভাবে সি নিশ্চুপ হৈ পৰিছে। হয়তো নিশা জিলিৰ মাতত আপুনি থকা ঠাইটুকুৰাৰ আশে পাশে এক ৰহস্যময় পৰিবেশৰ সৃষ্টি হৈছে। এটা নিজম নিজম পৰিবেশে আপোনাক লাহে লাহে নিজৰ কৰি লৈছে।\nহ’য়, এনে এটা অভিজ্ঞতাৰ ওপৰতেই এই লেখাটি প্ৰস্তুত কৰি তোলা হৈছে।\nসেইয়া ২০১২ চনৰ জানুৱাৰী মাহ। মোৰ নলেগলে লগা বন্ধু নৱ, ৰাতুল, নিপু আদিয়ে প্ৰায়েই ‘ট্ৰেকিং’লৈ যায়। এইবাৰ সিহঁতে মোকো লগ ধৰিলে। আগপিছ নুগুনি ময়ো যাম বুলি কলোঁ।\nসেইয়া জানুৱাৰী মাহৰ সোতৰ তাৰিখ। আমি যাত্ৰা আৰম্ভ কৰিলোঁ। মোৰ সতে ওলাল মোৰ ভাতৃসম বন্ধু দিগন্ত। আমাৰ সতে একেলগে অধ্যয়ন কৰা আৰু বৰ্তমান চিকিৎসা সেৱাত নিয়োজিত হিৰণ সেই গোটটোৰ সদস্য হ’ল। আমাৰ যাত্ৰা আৰম্ভ হ’ল।\nআবেলিলৈ আমি তুৰা নামৰ ঠাইটুকুৰা পালোঁ। তাৰ পিছতেই ভাৰত-বাংলাদেশ সীমান্ত। আমি সেই ঠাই পাৰ হলোঁ। আমাৰ গন্তব্য স্থল বালপাক্ৰাম অভয়াৰণ্য পাবলৈ আৰু অলপদূৰ আছে। আমাৰ ম’বাইল ফ’নবোৰত তেতিয়া নেটৱৰ্ক নোহোৱা হৈছে। অৰ্থাৎ বৰ্হিবিশ্বৰ লগত আমাৰ যোগাযোগ নোহোৱা হৈ পৰিছে।\nবালপাক্ৰাম পোৱালৈ সাত মান বাজিল। আমি অভয়াৰণ্যখনৰ অতিথিগৃহত প্ৰবেশ কৰিলোঁ। ইতিমধ্যে আমাৰ লগৰ ৰাতুলে চিলংৰ জনপ্ৰিয় বাতৰি কাকত এখনত কৰ্মৰত হোৱাৰ সুবাদত আগতেই সকলো ঠিক কৰি থৈছিল। অতিথিগৃহত থকা, পিছদিনাখন অভয়াৰণ্য ভ্ৰমণ কৰা আদি সকলো বিষয় ৰাতুলে নিৰ্ধাৰণ কৰা হিচাপে আগবাঢ়িল।\nঅতিথিশালাৰ ওচৰতে ৰখীয়া এজন থাকে। তাৰ পৰা সেই অতিথিশালাটো পাবলৈ দুই মিনিটমান লাগে। এঢলীয়া পথটোৰে নামি গৈ আকৌ অলপদূৰ উঠিলেই অতিথিশালাটো পায়। আমাক ৰখীয়াজনে সকলোখিনি দেখুৱাই দিলে। পাকঘৰটোত জুহাল দেখি আমাৰ লগৰ নিপুৰ গা উঠিল। সি বোলে নিশা আমাক ভাত ৰান্ধি খুৱাব। ৰখীয়াজনে তাৰ কথাত ভালেই পালে। আমাক লাগতিয়াল ৰচদ আদি দি তেওঁ নিজৰ কোঠাত সোমাল।\nঠাইখিনি গছ-বনে আগুৰি আছে। এটা লাইট আছে যদিও পথটোত সেই লাইট যথেষ্ট নহ’য়। আমি আন্ধাৰৰ ফালে চাই পাকঘৰটোত আড্ডা মাৰি সময় কটাবলৈ ললোঁ। ৰাতুলে মাজতে ৰখীয়াৰ ঘৰৰ পৰা কণী কেইটামান সংগ্ৰহ কৰি ললে।\nইতিমধ্যে আমি ৰখীয়াজনৰ পৰা কথা এটা গম পালোঁ। আমি থকা অতিথিশালাটোৰ তলতেই নিজৰা এটা আছে। তাত বোলে নিশা বনৰীয়া জীৱ-জন্তুৱে পানী খাবলৈ আহে। ৰখীয়াজনৰ কথা পাগুলি থকাৰ সময়তেই হঠাৎ হিৰণে এটা প্ৰস্তাৱ আগবঢ়ালে।\n”ব’ল, আৰু অলপ নিশা হলে আমি নিজৰাৰ পাৰলৈ যাওঁ।”\nআমাৰ সেই সময়ত কি হ’ল নাজানো। আমি সকলোৱে তাৰ কথাত হয়ভৰ জনালোঁ। হয়তো তেতিয়া নিশা ন বাজিছে। আমি সন্তৰ্পণে অতিথিশালাটো অৱস্থান কৰা পাহাৰখনৰ পৰা লাহে লাহে তললৈ নামিলো। হিৰণৰ হাতত এটা শক্তিশালী টৰ্চ লাইট। নিপু, মোৰ, দিগন্ত, নৱ আৰু ৰাতুলৰ হাতত একোডাল বাঁহৰ লাখুটি।\nআমি বেছ কিছুদূৰ সন্তৰ্পণে নামি এসময়ত নিজৰাৰ ওপৰত থকা গছ এডালৰ ঠেঙুলিত অৱস্থান কৰিলোঁ। এঢলীয়া পাহাৰত থকা গছডালত উঠিবলৈ আমাৰ বৰ বিশেষ কষ্ট হোৱা নাছিল। আমি গছডালৰ পৰা তললৈ দৃষ্টি নিক্ষেপ কৰিলোঁ। সৌৱা নিজৰাটো। এতিয়ালৈ এটা জন্তুৱেও পানী খাবলৈ নিজৰাটোলৈ অহা নাই। আমাৰ মুখত মাত নাই। নীৰৱে আমি জোনবাইৰ পোহৰত জিকমিকাই থকা নিজৰাটো লক্ষ্য কৰি থাকিলোঁ। হঠাৎ মোৰ কঁকালৰ সেই বিশেষ ঠাইটুকুৰাত চকু পৰিল। ছেঃ, মই কোঠাত মোৰ কেমেৰাটো এৰি আহিলোঁ।\nনাই, জন্তুৱে পানী খাবলৈ নাহে হে নাহে। পিছে আমাৰ কাৰো মুখত ঘূৰি যোৱাৰ নাম নাই। আমি যেন গছডালৰ বাবে নিশাৰ আলহী। জিলিৰ মাতে গভীৰ কৰা সেই নিশাত জোনাকে ফৰিংফুটা দিছে। আমি যেন প্ৰকৃতিৰ অপৰূপ সৌন্দৰ্যৰ অংশ হৈ গছডালতেই বহি আছোঁ।\nএসময়ত আমাৰ তন্ময়তা ভাঙিল। দিগন্তই কোঠালৈ ঘূৰি যোৱাৰ প্ৰস্তাৱ আগবঢ়ালে। অনিচ্ছাসত্ত্বেও আমি ঘূৰি আহিলোঁ। তেতিয়া নিশা প্ৰায় একমান বাজিছে।\nপিছে অভিযান ভাল পোৱা আমাৰ এটাৰো টোপনি নাই। আমি ঘূৰি আহি এঢলীয়া পথটোত লৰা ঢপৰা আৰম্ভ কৰিলোঁ। এসময়ত ভাগৰে আমাক হেঁচা মাৰি ধৰিলে। আমি আমাৰ কোঠা পালোগৈ। ডাঙৰ বিছনাখন নৱ, হিৰণ, নিপু আৰু ৰাতুলে অধিকাৰ কৰিলে। মই আৰু দিগন্তই সৰু বিছনাখন ললোঁ। লাহে লাহে আমি নিদ্ৰাদেৱীৰ কোলাত ঢলি পৰিলোঁ।\nহঠাৎ কিবা এক শব্দত মোৰ টোপনি ভাঙিল। অতিথিশালাৰ পদূলিত যেন কিবা এটা ঘূৰি ফুৰিছে। বাৰাণ্ডাখনতো কিবা এটা শব্দৰ সৃষ্টি হৈছে। মই দিগন্তক মাত লগালোঁ। সি উঠি একে শব্দই শুনিলে। কাষৰ বিছনাখনত শুই থকা ৰাতুল, নৱ, নিপু আৰু ৰাতুলৰ সাৰসুৰ নাই। দিগন্তই লাহেকৈ মোক মাত লগালে,\n”অভিজিত দা, দিয়ক শুবলৈ চেষ্টা কৰক। কিবা জন্তু আহি শব্দ কৰিব পাৰে।”\nআমি দুজনে শুবলৈ চেষ্টা কৰিলোঁ। মোৰ যেন চকুত দিঠক আৰু সপোনে অগাদেৱা কৰিবলৈ আৰম্ভ কৰিছে। শব্দবোৰ লাহে লাহে কমি আহিছে। এজাক বতাহৰ শব্দই বাঁহগছত যেন হালিজালি উমলি আছে। সৌৱা অৰণ্যখনে যেন আমাক হাত বাউল দি মাতিছে। কালিলৈ আমি অৰণ্য চাবলৈ যাম। ভাগৰ, পৰিতৃপ্তি আৰু প্ৰকৃতিয়ে মোক যেন নিচুকাই বতাহৰ গান এটা গাবলৈ আৰম্ভ কৰিছে। মোৰ চকু মুদ খাই আহিছে। বতাহৰ শব্দ অলপ অলপকৈ আহি মোৰ কাণত পৰিছে।\nপিছদিনাখন আমি পুৱাই উঠিলোঁ। অৰণ্য পৰিভ্ৰমণ কৰাত আমাক সহায় কৰিবলৈ ‘গাইড’ জেমচ আহি অতিথিশালাত উপস্থিত হৈছে। ৰখীয়াই আগবঢ়োৱা চাহকাপত চুমুক দি মই তেওঁক নিশা শুনা শব্দৰ কথা কলোঁ। মানুহজনে লাহেকৈ হাঁহি এটা মাৰি কলে,\n”এইবোৰ জংঘলৰ আৱাজ চাহাব। ময়ো শুনি থাকো ৰাতি হলে।”\nভঙা ভঙা অসমীয়াত কথা কোৱা মানুহজনৰ প্ৰতি মোৰ মায়া উপজিল। সহজ-সৰল মানুহ। সহজ-সৰল অৰণ্যখনো। অৰণ্যৰ বননি, জীৱ-জন্ত আদি সকলোৱেই সহজ। আমিও কৃত্ৰিমতা পাহৰি সেই সৰল জীৱনৰ মাদকতা বিচাৰি অৰণ্যত উপস্থিত হৈছোঁ। হয়তো এই যাত্ৰাই আমাক প্ৰদান কৰিব এক অনাবিল শান্তি।\nকথাবোৰ ভাবি ভাবি মই গাড়ীখনত বহিলোহি। অৰণ্যৰ এক অঞ্চললৈ গাড়ীখনে আমাক লৈ যাব। তাৰ পিছত আমি আগুৱাম পদব্ৰজে।\nগাড়ীখনৰ চালকজনে অৰণ্যৰ যিমান ভিতৰলৈ যাব পাৰে, আমাক থৈ অহাৰ বাবে সাজু হ’ল। পিছে আমাৰ লগৰ ৰাতুল নাচোৰবান্দা। তাৰ মতে আমি সকলোৱেই খোজ কাঢ়ি অৰণ্যৰ ভিতৰলৈ যোৱা উচিত। মই খোজ কাঢ়ি সিমান ভাল নাপাওঁ। পিছে সকলোৰে ইচ্ছাক সন্মান জনাই মই সিহঁতৰ সতে খোজ কাঢ়িবলৈ আৰম্ভ কৰিলোঁ। আমি জেমচ মানে আমাৰ গাইডজনৰ কথামতে হাতত লাখুটি একোডাল ললোঁ।\nসৌৱা আগত জেমচ। আমি মানুহজনৰ পিছে পিছে। জেমচে আমাক অৰণ্যখন সম্পৰ্কে থকা এক লোকবিশ্বাস সম্পৰ্কে জনালে। এই বালপাক্ৰামৰ পাহাৰখনত তেওঁ লোকৰ পূৰ্বপুৰুষসকল বাস কৰে বুলি জেমচ আৰু তেওঁলোকৰ মানুহবোৰে ভাবে। তেওঁলোক খ্ৰীষ্টান ধৰ্মত দীক্ষা লোৱাৰ আগতে বোলে মৃত্যুৰ পিছত পাহাৰৰ পাদদেশত শৱদাহ কৰিছিল। শৱদাহ কৰা চিতাৰ পৰা ধোঁৱা ওলাই সেই ধোঁৱা ওপৰলৈ গৈ থাকি অৰণ্যত মিলি যায়। জনশ্ৰুতি মতে সেই ধোঁৱাৰ সতে মৃতদেহৰ পৰা আত্মা উঠি আহে। সেই আত্মাই বসতি স্থাপন কৰে বালপাক্ৰামৰ গছ-গছনিত, শিল আৰু জলাশয়ত।\nএসময়ত আমি পাহাৰখনৰ চূড়াত উপস্থিত হলোঁ। এইবাৰ এটা লু‌ংলুঙীয়া বাটেৰে জেমচ তললৈ নামিবলৈ আৰম্ভ কৰিলে। আমিও তেওঁক অনুসৰণ কৰিলোঁ। তেওঁ বোলে আমাক জুৰি এটাৰ পাৰলৈ নিব। জেমচৰ মতে সেই জুৰিত নিশা হলে জীৱ-জন্তুই বিচৰণ কৰে।\nআমি গৈ সেই জলাশয়ৰ পাৰত উপস্থিত হলোঁ। আচলতে সেই জলাশয়ৰ পাৰ নাই। আছে মাথোঁ সৰু সৰু ঠাই এটুকুৰা।\nপানী পানী আৰু পানী। আমি ঠাইটুকুৰা দেখি আনন্দত উত্ৰাৱল হৈ পৰিলোঁ। ফটিকৰ সৌন্দৰ্যৰে যেন উদ্ভাসিত হৈ পৰিছে সেই জলাশয়। আমি বেছ কিছুসময় সেই ঠাইতেই অতিবাহিত কৰিলোঁ। মোৰ মনলৈ ভাব এটা আহিল। এটা সৰু তম্বুত অকলশৰে এটা নিশা এই ঠাইত কটাব পৰা হলে কিমান ভাল লাগিলহেতেন! জীৱ-জন্তুৰ অগোচৰে সিহঁতৰ নিশাৰ বিচৰণথলীত আমি সিহঁতৰ উপস্থিতি স্বচক্ষে দেখিলোহেতেন!\nজেমচৰ কথামতে আমি সেই ঠাই ত্যাগ কৰিলোঁ। এইবাৰ জেমচে আমাক ঠাই এটুকুৰা দেখুৱালে। বহু দীঘল বাট এটা অতিক্ৰম কৰিলেহে আমি পাহাৰৰ পথটো পাম। পিছে আমাৰ লগৰে নৱ আৰু নিপুৰ চকুত পৰিল পাহাৰৰ মাটিয়ে নিৰ্মাণ কৰা এখন ওখ প্ৰাকৃতিক দেৱাল। সেই দেৱালখন পাৰ হৈ আমি ওপৰলৈ যাব পাৰিম নে নাই সেইয়া নিপুৱে জেমচক সুধিলে। জেমচে মিচিকিয়াই কলে যে তেওঁলোকে কাহিনীও দীঘল পথেৰে পাহাৰ পৰিভ্ৰমণ নকৰে। এনেধৰণৰ দেৱাল বগাই পাৰ হৈ যোৱা কথাটোতেই তেওঁলোকে পাহাৰ বগোৱাৰ মাদকতা উপভোগ কৰে।\nজেমচৰ কথাত আমাৰ মনবোৰ উৎসাহিত হৈ পৰিল। আমি এটা এটাকৈ সেই দেৱাল পাৰ হলোঁ। পিছে সমস্যাটো হ’ল হিৰণক লৈ। সি দেৱালখনৰ মাজভাগতেই ওলমি ৰ’ল। ত্ৰাণকৰ্তাৰ ৰূপত জেমচে তাক সহায়ৰ হাত আগবঢ়ালে। হেলনীয়া গছ এডালৰ ঠেঙুলিত ধৰি তেওঁ হিৰণক ওপৰলৈ উঠাত সহায় কৰিলে।\nআমি অলপদূৰ আগবাঢ়িলোঁ। হঠাৎ দিগন্তৰ গাটো অলপ বেয়া লাগিল। ভাগৰত জুৰুলা হৈ পৰা দিগন্তই মাটিত বাগৰি দিলে। আমাৰ চিকিৎসক বন্ধু হিৰণে তাক পৰীক্ষা কৰি চালে। তাৰ মতে দিগন্ত ঠিকেই আছে। পিছে দিগন্ত নুঠে কোনোমতে। ভাগৰত সি লেবেজান হৈ পৰিছে। নিপুৱে তাৰ আলপৈচান ধৰা আৰম্ভ কৰিলে। এসময়ত সি সুস্থ হৈ উঠিল। সি নিপুৰ প্ৰতি কৃতজ্ঞতাত গদগদ হৈ পৰিল।\nএইবাৰ আমি জেমচৰ পিছে পিছে আগবাঢ়িলোঁ। আমি অলপমান ঠাই আগবঢ়াৰ পিছতেই জেমচে দুজনমান মানুহক লগ পালে। মানুহকেইজনে তেওঁ লোকৰ ভাষাত উচ্চবাচ্য কৰিছে আৰু আমাৰ ফালে চাই আঙুলি জোকাৰি কিবা কথা কবলৈ আৰম্ভ কৰিছে। জেমচে মানুহকেইজনক কিবা বুজাই আছে। জেমচৰ বুজনিয়ে হয়তো মানুহকেইজনৰ খঙৰ অলপমান হলেও উপশম ঘটালে। মানুহকেইজনৰ বিষয়ে আমি পিছতহে জানিব পাৰিলোঁ। আমি আকৌ আগবাঢ়ি গলোঁ।\nসৌৱা দূৰত এখন বিশাল ক্ষেত্ৰ আমাৰ চকুত পৰিছে। পাহাৰৰ ওপৰত সেইয়া এখন যেন উকা পথাৰহে। পথাৰখনত আছে এসোপামান বেদী। সেই বেদীবোৰ শিলেৰে নিৰ্মিত। আমি গৈ সেই ক্ষেত্ৰত উপস্থিত হলোঁ। জেমচৰ পৰা পথাৰখন আৰু বেদী সম্পৰ্কে আমি জানিবলৈ বিচাৰিলোঁ। জেমচে আমাক কলে যে এই পথাৰখনত এসময়ত নৰবলি দিয়া হৈছিল। এই বেদীবোৰত মানুহৰ শিৰশ্ছেদ কৰি তেওঁলোকৰ মুণ্ড অৰ্পণ কৰা হৈছিল আৰাধ্য দেৱতাক।\nবেদীবোৰ দেখি মোৰ হিয়াখন যেন উচুপি উঠিল। হয়তো এনে এখন বেদীতেই কোনোবা এজনৰ শিৰশ্ছেদ কৰা হৈছিল। মানুহজনে হয়তো চকুপানী টুকি আছিল। শিৰশ্ছেদ কৰাৰ আগমুহূৰ্তত তেওঁৰ চকুলোৱে শিলৰ বেদী ধুই নিছিল। বলি দিয়া মানুহৰ দেহৰ তেজে হয়তো ৰাঙলী কৰিছিল শিলবোৰক!\nআমি এসময়ত সেই ঠাইৰ পৰা আঁতৰি আহিলোঁ। হঠাৎ আমি লক্ষ্য কৰিলোঁ যে অলপমান ঠাইত এসোপামান চৰাইৰ পাখি পৰি আছে। আমি কথাটো সম্পৰ্কে জেমচক সুধিলোঁ। জেমচৰ মতে কিবা জন্তুৰ দ্বাৰা অলপ সময়ৰ আগতে কিবা এটা চৰাই নিধন কৰা হৈছে। চৰাইটোক জন্তুটোৱে ভক্ষণ কৰিছে। চৰাইটোৰ পাখি এনেদৰেই এতিয়া পৰি আছে অৰণ্যৰ বিশাল ভূমিত।\nআমি এইবাৰ ওভটনি যাত্ৰা আৰম্ভ কৰিলোঁ। জেমচে লাহে লাহে গান এটা গাই আছে। মই জেমচৰ ওচৰতেই আছোঁ। গানটো জেমচে তেওঁৰ ভাষাত গাই আছে। মই একো নুবুজিও জেমচৰ সতে তাল মিলাই গাবলৈ আৰম্ভ কৰিলোঁ। দলটোৰ সকলোৱে লাহে লাহে তাল মিলাই সেই অজানা গীতটোৰ সতে একাত্ম হৈ পৰিছে। জেমচৰ মুখত এটা হাঁহি নিগৰিছে। হাঁহিটোত যেন কিবা এটা সুখ লাগি আছে।\nএসময়ত আমি অতিথিশালাটো পালোহি। ৰখীয়াই ইতিমধ্যে প্ৰস্তুত কৰি তোলা সুস্বাদু আহাৰে আমাৰ মনবোৰ তথা শৰীৰটো সতেজ কৰি তুলিলে। জেমচৰ মুখত হাঁহিটো এতিয়াও লাগি আছে।\nআমি আহি গাড়ীত উঠিলোঁ। আমি এতিয়া ঘৰলৈ ঘূৰিম। অলপ পিছতেই আমাৰ ম’বাইল ফ’নবোৰ বাজিবলৈ আৰম্ভ কৰিব। আমাৰ জীৱনৰ চকৰি আকৌ ঘূৰিবলৈ আৰম্ভ কৰিব। সেই চকৰিৰ ঘূৰণত সতেজতা আনিব বালপাক্ৰাম, জেমচ আৰু ৰখীয়াজনৰ স্মৃতিয়ে। হয়তো আমি কেতিয়াবা এই স্মৃতি সুৱৰি ৰোমাঞ্চকৰ অভিজ্ঞতাকো সুৱৰিম। পাহাৰত জেমচে লগ পোৱা মানুহকেইজন বোলে উগ্ৰপন্থী সংগঠন এটাৰ সদস্য আছিল। জেমচৰ মতে তেওঁলোকে বোলে আমাক দেখি অসন্তুষ্ট হৈ পৰিছিল।\nসেইবোৰ অভিজ্ঞতা, সেইবোৰ স্মৃতি মোৰ মনটোত আজিও সজীৱ আৰু সতেজ হৈ আছে। হয়তো এনেধৰণৰ অভিজ্ঞতাই মানুহ গঢ়ে, মানুহৰ মনলৈ কঢ়িয়াই আনে প্ৰকৃতিৰ সতে থকা মানুহৰ চিৰন্তন সম্পৰ্কক। সেই সম্পৰ্ক অনুভৱ কৰি মানুহে বিচাৰি যায় প্ৰকৃতিয়ে নিতৌ প্ৰদান কৰা আশ্বাস আৰু বিশ্বাসক।\n← বিস্ময়কৰ ব্ৰহ্মাণ্ড: ডাৰ্ক মেটাৰ — দেৱযানী বৰদলৈ কাকতি\nআইজাকৰ প্ৰিজম: আমাৰ মঞ্চ, আমাৰ দৰ্শক — নিজৰা ৰাজকুমাৰী →\nদেশে-বিদেশে মানৱ চৰিত্ৰ (–গুৰু গোবিন্দ বৰতামূলী)


First News Report – Page 929 – Journalism for Social Change\nআপুনি জানেনে? দেশৰ ৯ খন ৰাজ্যত মাত্ৰ এজনকৈ এমপি নিৰ্বাচিত হয়\nদেশৰ লোকসভা আসন মুঠ ৫৪৫ খন। কোন ৰাজ্যত কেইখন আসন আপুনি জানেনে?। 1. উত্তৰ প্ৰদেশ ৮০ 2. মহাৰাষ্ট্ৰ ৪৮ 3. পশ্চিম বংগ ৪২ 4. বিহাৰ ৪০ 5. তামিলনাডু ৩৯ 6. মধ্যপ্ৰদেশ ২৯7. কৰ্নাটক ২৮ 8. গুজৰাট ২৬ 9. অন্ধ্ৰ প্ৰদেশ ২৫ 10. ৰাজস্থান ২৫ 11. উৰিষ্যা ২১ 12. …\nভোটাৰ শ্লিপ নিদিয়াৰ অভিযোগ\nমোৰাঝাৰ::হোজাই জিলাৰ যমুনামুখ সমষ্টিৰ মোৰাঝাৰৰ ১৯৩ নং দীঘলজাৰুনী মক্তৱ বিদ্যালয় ভোট কেন্দ্ৰটোৰ অধীনৰ এজন বি এল অই ভোটাৰ শ্লিপ নিদিয়াৰ অভিযোগ উত্থাপন হৈছে |এই অভিযোগ পৰিয়ালটোৰ জেষ্ঠ সদস্য আব্দুছ চালাম নামৰ ভোটাৰ জনৰ |বিদ্যালয় খনৰ অধীনৰ জয়তুন নেচা নামৰ বি এল অই ভোটাৰ তালিকাত অন্তৰ্ভুক্ত থকা ১৬৫ নং ঘৰৰ …\nPage 929 of 1,441« প্ৰথম...900910920927928929930931»940950960...শেষ «


priyanka-chopra-would-love-to-be-prime-minister-of-india-wants-nick-jonas-to-run-for-us-president– News18 Assam\nভাৰতৰ প্ৰধানমন্ত্ৰী হোৱাৰ মন প্ৰিয়ংকা চোপ্ৰাৰ, নিক জোনাছক চাব বিচাৰে আমেৰিকাৰ ৰাষ্ট্ৰপতিৰ ৰূপত!\nAsus Z6: ফোনৰ ৰিয়েৰ কেমেৰাৰে তুলিব পাৰিব ছেলফী, ফটোত চাওক ইয়াৰ আৰ্কষণীয় লুক\nকাশ্মীৰৰ সলনি কোহলীক বিচাৰিছে পাকিস্তানী অনুৰাগীয়ে? সত্য কি?\nসহজতে পাব চুৰি হোৱা মোবাইল ফোন, চৰকাৰে প্ৰস্তুত কৰিলে নতুন প্লেন\n১ জুলাইৰ পৰা M&Mৰ বাহনৰ মূল্য কিমান টকালৈ বৃদ্ধি হ’ব, জানো আহক কাৰণ\nপ্ৰিয়ংকাৰ মতে, নিকে কথা ক’বলৈ ভয় নকৰে। সেই কথাৰ বিৱৰণ দি প্ৰিয়ংকাই কেতিয়াৰ পৰা আমেৰিকান গায়কজনৰ সৈতে ডেটিং আৰম্ভ কৰিছিল সেই কথাও প্ৰকাশ কৰে।\nUpdated:June 3, 2019, 12:41 PM IST\nUpdated: June 3, 2019, 12:41 PM IST\nমোহময়ী অভিনেত্ৰী প্ৰিয়ংকা চোপ্ৰা যদিও ৰাজনীতিৰ সৈতে জড়িত নহয়, তথাপি যিকোনো ইতিবাচক পৰিৱৰ্তনৰ বাবে নিশ্চিতভাৱে যিকোনো কাম কৰাৰ সৎসাহস আছে। সেয়া লাগিলে ভাৰতৰ প্ৰধানমন্ত্ৰীৰ দায়িত্বই হওক। বিশ্ব সুন্দৰীৰ খিতাপ দখল কৰাৰ পিছতে অভিনেত্ৰীগৰাকীয়ে আত্মবিশ্বাসেৰে জয় কৰিছে বিশ্ব। একেই আত্মবিশ্বাসেৰে ছানডে টাইমছক দিয়া এক সাক্ষাৎকাৰত প্ৰিয়ংকাই কৈছে – মই ভাৰতৰ প্ৰধানমন্ত্ৰী হ’বলৈ ভাল পাম আৰু নিক জোনাছক আমেৰিকাৰ ৰাষ্ট্ৰপতি হিচাপে চাব বিচাৰো। মই ৰাজনীতিৰ সৈতে জড়িত বস্তুবোৰ ভাল নাপাও, কিন্তু মই জানো যে আমি দুয়ো প্ৰকৃততেই পৰিৱৰ্তন বিচাৰো।’\nপ্ৰিয়ংকাৰ মতে, নিকে কথা ক’বলৈ ভয় নকৰে। সেই কথাৰ বিৱৰণ দি প্ৰিয়ংকাই কেতিয়াৰ পৰা আমেৰিকান গায়কজনৰ সৈতে ডেটিং আৰম্ভ কৰিছিল সেই কথাও প্ৰকাশ কৰে। প্ৰিয়ংকাই কয় – ‘সেয়া মোৰ বাবে এক ডাঙৰ মুহূৰ্ত আছিল যেতিয়া মই বন্ধুবৰ্গৰ সৈতে এখন নাৱত আছিলো আৰু লক্ষ্য কৰিছিল যে এই ল’ৰাজন আনতকৈ পৃথক। এক অনুষ্ঠানত মই কৈছিলো, যদি মোক কোনোবাই বাদ দিয়াৰ এটা কাৰণ দেখুৱাব পাৰে, মই দিম।’ তেওঁ মোক কাষলৈ মাতি কৈছিল, ‘শুনা, তুমি মোক বাদ দিবলৈ কৈছা, কিন্তু মই নোৱাৰো। তুমি যিটো স্থানত আছা আৰু কষ্ট কৰিব লাগিব। মই বন্ধুবৰ্গক ডিনাৰলৈ মাতিম আৰু তোমাৰ অপেক্ষা কৰিম। যেতিয়া তোমাৰ কাম শেষ হয়, আমাৰ সৈতে অংশগ্ৰহণ কৰিবলৈ আহিবা।’ প্ৰিয়ংকাই কয় – মই নাভাবো যে নিকতকৈ মই কেতিয়াবা মোক লৈ ইমান আত্মবিশ্বাসী লোক পাইছো।\nভাৰত–পাকিস্তানৰ খেলৰ মাজতে সৌৰভ গাংগুলীক চুমা অভিনেতা ৰণবীৰ সিঙৰ\nপাকিস্তানৰ জয়ৰ সপোন থানবান কৰা ভাৰতৰ ৫ খেলুৱৈ\nকোন অভিনেত্ৰীৰ লগত চলিছে যছপ্ৰীট বুমৰাহৰ ৰোমাঞ্চ!\nমুছলমান যুৱকক ‘জয় শ্ৰীৰাম ধ্বনি’ দিবলৈ বাধ্য কৰোৱা উদণ্ড যুৱকৰ VIDEO ভাইৰলে\n১৭টি হুবহু সন্তান জন্ম দিয়া কাহিনী ভাইৰেল, সত্য কি?\nআজি মুকলি হ’ব পুৰণি শৰাইঘাট দলং\nউগ্ৰতাৰাৰ বিগ্ৰহ চুৰি ঘটনাঃ আৰু এজনক গ্ৰেপ্তাৰ\nকামাখ্যাত উদ্ধাৰ এগৰাকী মহিলাৰ মুণ্ডহীন মৃতদেহ, এই সন্দৰ্ভত কি ক’লে আৰক্ষী আয়ুক্তই?


মেৰীকমৰ পৰা হাত সাৰিবলৈ ক্ৰীড়া মন্ত্ৰী কিৰেন ৰিজিজুৰ কৌশলপূৰ্ণ মন্তব্য\nগুৱাহাটী , June 28, 2019 2:24 pm\nছয়বাৰৰ বিশ্ব চেম্পিয়ন মহিলা বক্সাৰ মেৰীকমৰ শক্তিশালী পাঞ্চৰ পৰা হাত সাৰিবলৈ মহিলাৰ বিৰুদ্ধে যুঁজত অৱতীৰ্ণ নহয় বুলি দেশৰ ক্ৰীড়া মন্ত্ৰী কিৰেন ৰিজিজুৱে কৰা বিশেষ কৌশল পূৰ্ণ মন্তব্যই এতিয়া চৰ্চা লাভ কৰিছে ছ’চিয়েল মিডিয়াত।\nদেশৰ ক্ৰীড়া মন্ত্ৰীগৰাকীয়ে ২৭ জুনত নিজৰ টুইটাৰ একাউণ্টৰ জৰিয়তে এটা ভিডিঅ’ চেয়াৰ কৰিছে য’ত ক্ৰীড়া মন্ত্ৰী গৰাকীয়ে মেৰীকমৰ পাঞ্চৰ পৰা হাত সাৰিবলৈ চেষ্টা কৰি থকা পৰিলক্ষিত হৈছে।\nৰিজিজুৱে টুইটটোত লিখে, ‘ছয়বাৰৰ বিশ্ব চেম্পিয়ন বক্সাৰ তথা ভাৰতৰ গৌৰৱ মেৰীকমে বাৰে বাৰে কৈ আছিল; কাম অন, কাম অন, লে’টছ ফাইট! মই শংকিত হৈছিলো সেয়ে মই বাহনা বনাইছিলো। মই কৈছিলো, ‘মই মহিলাৰ সৈতে যুদ্ধ নকৰো’,’।\nSix times World Boxing Champion and India's pride, Mary Kom kept saying; Come on, come on, let's fight!\nI was so scared that I had to take an excuse. So I said, "I don't fight with women"? @MangteC pic.twitter.com/vjoKvJEXq9\n— Kiren Rijiju (@KirenRijiju) June 27, 2019\nউল্লেখ্য যে ক্ৰীড়া মন্ত্ৰী হিচাপে দায়িত্বভাৰ গ্ৰহণ কৰাৰ কিছু দিন পাছতে নতুন দিল্লীস্থিত ইন্দিৰা গান্ধী ষ্টেডিয়াম স্প’ৰ্টছ ট্ৰেইনিং চেণ্টাৰত উপস্থিত হৈ মন্ত্ৰীগৰাকীয়ে খেলুৱৈ তথা প্ৰশিক্ষক সকলৰ সৈতে মত বিনিময় কৰা পৰিলক্ষিত হৈছিল। মত বিনিময়ৰ সময়ত মন্ত্ৰী গৰাকীয়ে ভাৰতীয় খেলুৱৈ সকলক বিশ্ব মানৰ কৰি তোলাৰ বাবে সকলো প্ৰকাৰৰ সুবিধা প্ৰদান কৰাৰো প্ৰতিশ্ৰুতি প্ৰদান কৰে।\nইফালে এ এন আইৰ সূত্ৰৰ পৰা জানিব পৰা মতে লণ্ডন অলিম্পিকছৰ মেডেলিষ্ট মেৰীকমে ২০২০ অলিম্পিক গেইমছৰ কোৱালিফিকেশ্যনৰ বাবে প্ৰস্তুতি চলাই আছে।


ডোহাৰ বানপানী, জলবায়ু, জাহানাৰা ইত্যাদি – মল্লিকা কলিতা: অল-খোৰ, কাটাৰ | সৃষ্টিৰ জিলিঙনি\n← আবেলিৰ বেলি: অবি দাস\nমই ৰাজপথ – ভাস্কৰ জিৎ নাথ →\nডোহাৰ বানপানী, জলবায়ু, জাহানাৰা ইত্যাদি – মল্লিকা কলিতা: অল-খোৰ, কাটাৰ\n২৫ নবেম্বৰ, বুধবাৰে চুপ্ৰীম এডুকেচন কাউঞ্চিলে সকলো স্কুল বন্ধ ঘোষণা কৰিলে, আগনিশা অহা নেৰানেপেৰা বৰষুণৰ ফলত সমগ্ৰ ডোহা নগৰী পানীৰ কবলত পৰে। ৰাষ্টা-পদূলি বানপানীয়ে ডুবাই পেলাইছিল, আনকি হামাড আন্তৰ্জাতিক বিমানবন্দৰো। বহুকেইখন প্ৰতিস্থিত ম’ল আৰু হোটেলত পানীৰ সোঁত বৈছিল ভিতৰলৈ। কোনো জনে বিমানবন্দৰৰ ভিতৰত পানী সোমোৱা ভিডিঅ’ আপলোড কৰি ‘মাল্টি বিলিয়ন ডলাৰৰ বিমানবন্দৰ’- বুলি টুইটাৰত টুইত কৰিছে। চছিয়েল মিডিয়াৰ চাইটসমূহৰ ফটো আৰু ভিডিঅ’ত দেখা গৈছিল পানী ঘৰৰ ছালেৰে বৈ থকা। পঞ্চ তাৰকাযুক্ত শ্বেৰাটন হোটেল আৰু এজডান ম’লৰ দেৱাল খহি পানী নিগৰিছিল। পানীৰ ৰূপ দেখি আমাৰ অসম, আৰু এজাক বৰষুণত ডুব যোৱা গুৱাহাটীৰ বানপানী সদৃশ দৃশ্য যেন ভাৱ হৈছিল। সেইদিনা বৰষুণৰ পৰিমাণ ৮০.৮ মিলি মিটাৰ আছিল বুলি বাতৰিত প্ৰকাশ। উল্লেখযোগ্য যে কাটাৰৰ বাৰ্ষিক বৰষুণৰ পৰিমাণ(৭৪মি মি)তকৈ এদিনৰ বৰষুণতে সেই সীমা অতিক্ৰম কৰিছিল। গোলকীয় উষ্ণতা বৃদ্ধিৰ কথা সচেতন ব্যক্তি মাত্ৰেই জ্ঞাত। য’ত গোটেই বছৰ বৰফেৰে আবৃত হৈ থাকে, তাত এতিয়া তাপমান গৰম হৈছে। হিমবাহ গলিব লাগিছে। য’ত আছিল বালিময় পাহাৰ তাত এতিয়া প্ৰলয়ংকাৰী বানপানী।\nচুবুৰীয়া দেশ চৌডি আৰবৰ ঘাই পথসমূহ ছয় ফুটতকৈ অধিক ওপৰেৰে পানী ভৰি পৰা আৰু পথৰ ওপৰত ৰৈ থকা গাড়ী, মানুহক পানীয়ে উটুৱাই লৈ যোৱা হৃদয় বিদাৰক দৃশ্য প্ৰত্যক্ষ কৰিবলৈ পোৱা গৈছিল টিভিৰ পৰ্দাত। ৫০ডিগ্ৰীৰ ওপৰত যাৰ তাপমাত্ৰা গতি কৰে তাত এতিয়া বিধ্বংসী প্ৰকৃতিৰ তাণ্ডৱলীলা। অলপতে চেন্নাইকে ধৰি তামিলনাডুৰ বহু স্থানত অতিপাত বৃষ্টিপাতে ধ্বংসযজ্ঞ চলোৱা খবৰে বাতৰিৰ শিৰোনাম দখল কৰিছিল। প্ৰধানমন্ত্ৰী মোডীয়েও আকাশবাণীত ‘মন কী বাত’ৰ জৰিয়তে বৰ্ধিত জলবায়ু পৰিৱৰ্তনকলৈ চিন্তা প্ৰকাশ কৰে। তেখেতে কয় গোলকীয় উষ্ণতাৰ ফলতে তামিলনাডুৰ সংহাৰকাৰীৰূপ আমি প্ৰত্যক্ষ কৰো। পেৰিছত ৩০ নবেম্বৰৰ পৰা ১১ ডিচেম্বৰলৈ হ’বলগীয়া ২১তম জলবায়ু পৰিৱৰ্তনৰ শীৰ্ষ বৈঠকত ভাগ লোৱাৰ পূৰ্বে পৃথিৱীৰ উষ্ণতা বৃদ্ধি নকৰাৰ ক্ষেত্ৰত সকলোৰে দায়বদ্ধতাৰ কথা তেখেতে উল্লেখ কৰে।\nআমেৰিকাৰ ৰাষ্ট্ৰপতি বাৰাক ওবামা, চীনৰ ৰাষ্ট্ৰপ্ৰধান শী চিন পিঙ, আৰু ৰাছিয়াৰ ৰাষ্ট্ৰপতি পুটিন মিলিত হ’বলগীয়া উক্ত সন্মিলনত পোনপ্ৰথমবাৰৰ বাবে জলবায়ুৰ ওপৰত এখন বাধ্যতামূলক আৰু সাৰ্বভৌম আইন প্ৰণয়ন কৰা। ইয়াৰ লক্ষ্য গোলকীয় উষ্ণতা ২ ডিগ্ৰী ছেলছিয়াচৰ তলত ৰখা। ইতিমধ্যে আমেৰিকাৰ বৈদেশিক মন্ত্ৰী জন কেৰীয়ে কাৰ্বন নিৰ্গমন কম কৰাৰ মানসেৰে চীনক প্ৰশংসা আৰু ভাৰতক সমালোচনা কৰি তাপমান বঢ়াই পেলাইছে। প্ৰধানমন্ত্ৰী মোডীৰ সপোন হ’ল গোটেই দেশক সৌৰ শক্তিৰ পোহৰেৰে আলোকিত কৰা। তেখেতৰ সপোনক বাস্তৱ ৰূপত প্ৰতিফলিত কৰাত ব্যস্ত কানপুৰৰ এখন সৰু গাঁৱৰ নুৰজাহান নামৰ মহিলাগৰাকীয়ে সৌৰ শক্তিৰ প্ৰয়োগৰ দ্বাৰা দুখীয়ালোকক পোহৰ বিলাইছে। মোডীয়ে গোলকীয় উষ্ণতা ৰোধ কৰিবৰ বাবে শক্তি সংৰক্ষণ তথা সৌৰ শক্তি ব্যৱহাৰ কৰাত গুৰুত্ব দিবলৈ কয় ‘মন কী বাত’ত। তিনি বছৰ আগতেই নুৰজাহানে এটি মহিলাৰ সমিতি তৈয়াৰ কৰে আৰু তেওঁৰ আশাশুধীয়া প্ৰচেষ্টাত আজি তেওঁৰ গাওঁখন ৰাতিও পোহৰ হৈ থাকে। বিজুলীৰ সমস্যা দূৰ কৰিবলৈ এটা ফেক্টৰী আৰম্ভ কৰি সৌৰশক্তিচালিত লণ্ঠন উত্পাদন কৰে আৰু মাহে এশ টকাকৈ ভাৰালৈ দিয়ে। পাঁচশ ঘৰ লোকৰ ঘৰত পোহৰ বিলোৱা তেওঁ প্ৰকৃততে এগছি বন্তি।\nPosted on ডিচেম্বৰ 10, 2015, in প্রবন্ধ. Bookmark the permalink.\tমন্তব্য দিয়ক.\nঅণুগল্প: পাপমুক্ত - ইব্ৰাহিম আলী


Petrol Diesel Prices Today: আজি পেট্ৰ'ল-ডিজেলৰ দাম ক'ত বাঢ়িল, ক'ত কমিল ? জানক আপোনাৰ চহৰৰ দাম ...– News18 assam\nHome » photogallery » business »Petrol Diesel Prices Today: আজি পেট্ৰ'ল-ডিজেলৰ দাম ক'ত বাঢ়িল, ক'ত কমিল ? জানক আপোনাৰ চহৰৰ দাম ...\nPetrol Diesel Prices Today: আজি পেট্ৰ'ল-ডিজেলৰ দাম ক'ত বাঢ়িল, ক'ত কমিল ? জানক আপোনাৰ চহৰৰ দাম ...\nPetrol Diesel Prices Today: পেট্ৰ'ল আৰু ডিজেলৰ মূল্য ৰাজ্যিক মালিকানাধীন তেল কোম্পানীবোৰে প্ৰতিদিনে পুৱা ৬ বজাত জাৰি কৰে।\n| February 25, 2022, 08:05 IST\nৰাজ্যিক মালিকানাধীন তেল কোম্পানীবোৰে শুকুৰবাৰে চেন্নাই মহানগৰকে ধৰি কেইবাখনো ৰাজ্যৰ ৰাজধানীত পেট্ৰ'ল আৰু ডিজেলৰ মূল্য (Change in Petrol Diesel Rate) সলনি কৰে। যদিও উত্তৰ প্ৰদেশৰ লক্ষ্ণৌত তেলৰ মূল্য সস্তা হৈছে, নয়ডাত মূল্য বৃদ্ধি পাইছে।\nতেল কোম্পানীবোৰে প্ৰায় চাৰি মাহ ধৰি দিল্লী, মুম্বাই আৰু কলকাতাৰ দৰে মহানগৰত পেট্ৰ'ল আৰু ডিজেলৰ মূল্য সলনি কৰা নাই। অৱশ্যে, মুম্বাইত পেট্ৰ'লৰ মূল্য এতিয়াও প্ৰতি লিটাৰত প্ৰায় ১১০ টকাত সৰ্বাধিক হৈ আছে। শুক্ৰবাৰে, চেন্নাইত পেট্ৰ'ল ১১ পইচা ব্যয়বহুল হৈ পৰে, আনহাতে নয়ডাত, ইয়াক ১৩ পইচা বৃদ্ধি কৰা হয়।\nচাৰিখন মহানগৰত পেট্ৰ'ল আৰু ডিজেলৰ মূল্য\nদিল্লী- পেট্ৰ'ল ৯৫.৪১ টকা, ডিজেল৮৬.৬৭ টকা,\nমুম্বাই - পেট্ৰ'ল ৰ মূল্য ১০৯.৯৮ টকা, ডিজেল৯৪.১৪ টকা,\nচেন্নাই - পেট্ৰ'ল ১০১.৪০ টকা, ডিজেল ৯১.৪৩ টকা,\nকলকাতা - পেট্ৰ'ল ১০৪.৬৭ টকা, ডিজেল৮৯.৭৯ টকা।\nদাম সলনি কৰা হৈছে-\n– গুৰুগ্ৰাম পেট্ৰ'ল ৯৫.৯০ টকা আৰু ডিজেল প্ৰতি লিটাৰত ৮৭.১১ টকা\n– নয়ডা পেট্ৰ'ল ৯৫.৬৪ টকা আৰু ডিজেল প্ৰতি লিটাৰত ৮৭.১৪ টকা\n– জয়পুৰ পেট্ৰ'ল প্ৰতি লিটাৰত ১০৭.০৬ টকা আৰু ডিজেল ৯০.৭০ টকা\n– পাটনা পেট্ৰ'ল ১০৬.৪৪ টকা আৰু ডিজেল প্ৰতি লিটাৰত ৯১.৫৯ টকা\n– লক্ষ্ণৌ পেট্ৰ'ল ৯৫.১৩ টকা আৰু ডিজেল প্ৰতি লিটাৰত ৮৬.৬৭ টকা\nঅৱশ্য়ে গুৱাহাটীত পেট্ৰ'লৰ দম একেই আছে। পেট্ৰ'ল আৰু ডিজেলৰ মূল্য চৰকাৰী তেল কোম্পানীবোৰে প্ৰতিদিনে পুৱা ৬ বজাত জাৰী কৰে৷ পেট্ৰ'ল আৰু ডিজেলৰ মূল্যত আবকাৰী শুল্ক, ডিলাৰ কমিছন, ভেট আৰু অন্যান্য মাচুল যোগ দিয়াৰ পিছত, গ্ৰাহকসকলে প্ৰায় দুগুণ মূল্যত তেল ক্ৰয় কৰিব লাগিব।\nআজিৰ শেহতীয়া হাৰ আপুনি কেনেদৰে জানিব -\nএছএমএছৰ জৰিয়তে পেট্ৰ'ল আৰু ডিজেলৰ দৈনিক মূল্য সহজে জানিব পাৰি৷ ইণ্ডিয়ান অইলৰ গ্ৰাহকসকলে 9224992249 নম্বৰত RSP লিখি পেট্ৰ'ল আৰু ডিজেলৰ মূল্য জানিব পাৰিব, বিপিচিএল ৰ গ্ৰাহকসকলে RSP লিখি 9223112222 নম্বৰলৈ এছএমএছ প্ৰেৰণ কৰি পেট্ৰ'ল আৰু ডিজেলৰ মূল্য জানিব পাৰিব৷ এইচপিচিএল গ্ৰাহকসকলে HPPrice লিখি 9222201122 নম্বৰলৈ বাৰ্তা প্ৰেৰণ কৰি মূল্য জানিব পাৰিব৷


বিৰোধাভাস - অসমীয়া ৱিকিপিডিয়া\nঅষ্ট্ৰিয়াৰ গোটচুচেনত অৱস্থিত এক সম্ভৱতঃ অসম্ভৱ বস্তু (পেনৰ'জ ত্ৰিভুজ)\nবিৰোধাভাস, কূট, কূটাভাস বা পেৰাডক্স (ইংৰাজী: Paradox) হৈছে দেখাত স্ববিৰোধী যেন লগা কিছুমান উক্তি বা মত, যিবোৰ চালি-জাৰি চালে শুদ্ধ যেনও লাগে বা এনে এক উক্তি যি নিজৰে বিৰোধ কৰে অথবা এনে এক উক্তি যি সাধাৰণ ধাৰণাৰ বিৰোধ কৰে। ই হৈছে সূত্ৰৰ অন্তৰ্বিৰোধ, মিমাংসাহীন দ্বন্দ্বভাব বা বিৰোধভাস, যিটোক সাধাৰণতে অসম্ভৱ দেখা যায় কিন্তু আচলতে সঁচা।\n1 কুইনে এ কৰা কূটাভাসৰ ভাগকৰণ\n1.1 Veridical Paradox\n1.2 Falsidical Paradox\n2 কূট বা পেৰাডক্সৰ উদাহৰণ\n2.1 ৰাছেল (Russell)-ৰ জনপ্ৰিয় পেৰাডক্স বা কূট\n2.2 ছক্ৰেটিছৰ পেৰাডক্স\nকুইনে এ কৰা কূটাভাসৰ ভাগকৰণ[সম্পাদনা কৰক]\nVeridical Paradox[সম্পাদনা কৰক]\nএনে কূটাভাসৰ অন্তৰ্গত উক্তিসমূহ শুনিবলৈ অযুক্তিকৰ কিন্তু বাস্তৱত সত্য। উদাহৰণস্বৰূপে 'মন্তি হল পেৰাডক্স'।\nFalsidical Paradox[সম্পাদনা কৰক]\nএনে কূটাভাসৰ অন্তৰ্গত উক্তিসমূহ শুনিবলৈয়ো অযুক্তিকৰ আৰু বাস্তৱতো অসত্য। উদাহৰণস্বৰূপে ১=২ ৰ গাণিতিক প্ৰমাণ য'ত শূন্যৰে শূন্যক হৰণ কৰা হয়। অৰ্থাৎ এনে উক্তিসমূহ কিছুমান ভুল তথ্যৰ ওপৰত নিৰ্ভৰ কৰে যাৰ বাস্তৱত কোনো অস্তিত্ব নাই।\nএনে কূটাভাসৰ অন্তৰ্গত উক্তিসমূহ শুদ্ধও নহয়, ভুলো নহয় বা শুদ্ধও হ'ব নোৱাৰে আৰু ভুলো হ'ব নোৱাৰে। উদাহৰণস্বৰূপে ককাদেউতাৰ কূটাভাস (The Grandfather Paradox) ৰ কথা ক'ব পাৰি।\nকূট বা পেৰাডক্সৰ উদাহৰণ[সম্পাদনা কৰক]\nৰাছেল (Russell)-ৰ জনপ্ৰিয় পেৰাডক্স বা কূট[সম্পাদনা কৰক]\n(The Berber Paradox) গাঁৱৰ নাপিত এজনে নিয়ম কৰি লৈছে যে তেওঁ কেৱল সেইবিলাক মানুহৰহে ডাঢ়ি খুৰাব যিবিলাকে নিজে নিজৰ ডাঢ়ি নুখুৰায়। প্ৰশ্নটো হ’ল নাপিতজনে নিজৰ ডাঢ়ি খুৰাবনে নাই? যদি নাপিতজনে নিজৰ ডাৰি খুৰায়, তেওঁ কৰি লোৱা নিয়মমতে নিজৰ ডাঢ়ি খুৰাব নালাগিছিল (কাৰণ তেওঁ নিজেই নাপিত)। আকৌ তেওঁ যদি নিজৰ ডাঢ়ি নুখুৰায়, তেওঁৰ নিয়মমতে তেওঁ নিজৰ ডাঢ়ি খুৰাব লাগিছিল। এই পৰিস্থিতি নাপিতজনে কৰিব কি?\nছক্ৰেটিছৰ পেৰাডক্স[সম্পাদনা কৰক]\n“মই এটা কথাই জানো যে, মই একো নাজানো।”\nকূট বা পেৰাডক্সৰ তালিকা\n↑ কুটাভাস (Paradox), অণু-কলন\n↑ গোহাঞি, ড॰ হিৰেন. Anglo-Assamese Dictionary. বনলতা. পৃষ্ঠা. ৩০; ৬০২.\n↑ বৰুৱা, হেমচন্দ্ৰ. হেমকোষ. হেমকোষ প্ৰকাশন. পৃষ্ঠা. ৭৯৫.\n↑ বি. আৰ শৰ্মা, প্ৰণৱ কুমাৰ পেগু. Ajanta Comprehensive Dictionary. অজন্তা প্ৰকাশন. পৃষ্ঠা. ৬৫৯.\n↑ ৱিল্লাৰ্দ ভান্ অৰ্মান কুইন\n↑ "what is russells paradox". scientificamerican.comhttps://scientificamerican.com. https://www.scientificamerican.com/article/what-is-russells-paradox/। আহৰণ কৰা হৈছে: May 22, 2020.\n"https://as.wikipedia.org/w/index.php?title=বিৰোধাভাস&oldid=310210"ৰ পৰা অনা হৈছে\nএই পৃষ্ঠাখন ০৪ জানুৱাৰী, ২০২২ তাৰিখে ১৪:২৫ বজাত অন্তিম সংশোধন কৰা হৈছিল।


চট্টগ্ৰামীয়া ভাষা - অসমীয়া ৱিকিপিডিয়া\n(চাঁটগাঁইয়া ভাষাৰ পৰা পুনঃনিৰ্দেশিত)\n১ কোটি ৬০ লাখ (২০০৯)\nচট্টগ্ৰামীয়া ভাষা কোৱা অঞ্চলসমূহ\nচট্টগ্ৰামীয়া, চাঁটগাঞা, বা চিটাইংগা হৈছে বাংলাদেশৰ চট্টগ্ৰাম আৰু দক্ষিণ-পূৰ্বাঞ্চলত প্ৰচলিত এটা ভাৰত-আৰ্য ভাষা। বঙালী ভাষাৰ সৈতে এই ভাষাৰ ঘনিষ্ঠ সম্পৰ্ক থকাৰ বাবেই ইয়াক সাধাৰণতে বঙালী ভাষাৰ অ-মান্য উপভাষা হিচাপে বিবেচনা কৰা হয় কিয়নো এই ভাষাৰ কওঁতাসকলে নিজকে বঙালী বুলি পৰিচয় দিয়ে আৰু বঙালী ভাষাতেই শিক্ষা গ্ৰহণ কৰে। কিন্তু এই দুয়োটা ভাষা পৰস্পৰে বোধগম্য নহয়। ২০০৯ চনৰ প্ৰাককলন অনুসৰি এই ভাষা ১ কোটি ৬০ লাখ লোকে কয়।\n2 কেইটামান চট্টগ্ৰামীয়া শব্দৰ উদাহৰণ\n3 কেইটামান চট্টগ্ৰামীয়া বাক্যৰ উদাহৰণ\n4 লিখন প্ৰণালী\nচট্টগ্ৰামীয়া হৈছে ভাৰত-আৰ্য ভাষা পৰিয়ালৰ প্ৰাচ্য গোটৰ অসমীয়া-বঙালী উপশাখাৰ এটা ভাষা। এই শাখাৰে অন্য ভাষাসমূহ হ'ল- ছিলঠীয়া, ৰহিঙীয়া, চাকমা, অসমীয়া আৰু বঙালী। প্ৰাচীন-ভাৰত-ইউৰোপীয় ভাষাৰ পৰা প্ৰাচ্য মধ্য ভাৰত-আৰ্য ভাষাৰ মাধ্যমেদি প্ৰাচীন ভাৰত-আৰ্য ভাষাৰ পৰা ইয়াৰ উৎপত্তি ঘটিছে।\nকেইটামান চট্টগ্ৰামীয়া শব্দৰ উদাহৰণ[সম্পাদনা কৰক]\nফটু ইয়ান ফটোখন ফটু গিন ফটোকেইখন\nফাতা উয়া পাতটো ফাতা গিন পাতকেইটা\nদুয়ার গান দুৱাৰখন দুয়ার গিন দুৱাৰকেইখন\nফা'র গুয়া পাহাৰখন ফা'র গুন পাহাৰকেইখন\nদেবাল ইয়ান দেৱালখন দেবাল ইয়ুন দেৱালকেইখন\nকিতাপ উয়া কিতাপখন কিতাপ উন কিতাপকেইখন\nমানুইষ উয়া মানুহজন মানুইষ উন মানুহকেইজন\nউগ্গউয়া ফাতা / ফাতা উগ্গউয়া এটা পাত হদুইন ফাতা / ফাতা হদুইন কেইটামান পাত\nএক্কান ফটু / ফটু এক্কান এখন ফটো হদিগিন ফটু / হদিইয়িন ফটু / ফটু হদিইয়িন কেইখনমান ফটো\nকেইটামান চট্টগ্ৰামীয়া বাক্যৰ উদাহৰণ[সম্পাদনা কৰক]\nঅ্যাঁই বাত হাই মই ভাত খাওঁ\nইঁতি টিবি চার সি টিভি চাই আছে\nইঁতে ছাইরকেলত চর‌্যের সি চাইকেলত উঠি আছে\nইঁতারা খ্যালা খ্যালের সিহঁতে খেল খেলি আছে\nলিখন প্ৰণালী[সম্পাদনা কৰক]\nঐতিহাসিকভাৱে এই ভাষা লিখিবলৈ আৰবী লিপি ব্যৱহাৰ কৰা হৈছিল। বৰ্তমানৰ সময়ত সাধাৰণতে বঙালী লিপি ব্যৱহাৰ কৰা হয়।\n↑ Masica, Colin (1991). The Indo-Aryan Languages. প্ৰকাশক Cambridge: Cambridge University Press. পৃষ্ঠা. 25.\n↑ "Chittagonian A language of Bangladesh". Ethnologue: Languages of the World, Sixteenth edition. 2009. http://www.ethnologue.com/show_language.asp?code=ctg। আহৰণ কৰা হৈছে:3February 2013.\n↑ Masica, Colin (1991). The Indo-Aryan Languages. প্ৰকাশক Cambridge: Cambridge University Press. পৃষ্ঠা. 16. "The dialect of Chittagong, in southeast Bangladesh, is different enough to be consideredaseparate language."\n↑ "Summary by language size". Ethnologue: Languages of the World, Sixteenth edition. 2009. http://www.ethnologue.com/ethno_docs/distribution.asp?by=size। আহৰণ কৰা হৈছে:3February 2013.\n"https://as.wikipedia.org/w/index.php?title=চট্টগ্ৰামীয়া_ভাষা&oldid=287665"ৰ পৰা অনা হৈছে\nএই পৃষ্ঠাখন ২৩ জুলাই, ২০২১ তাৰিখে ২২:২১ বজাত অন্তিম সংশোধন কৰা হৈছিল।


অসমীয়া ছবিৰ স্বৰ্ণিল সপ্তাহ! এফালে ছবিগৃহত বুল বুল কেন ছিং আৰু কাঞ্চনজংঘা, আনফালে ৰত্নাকৰৰ জোৰদাৰ প্ৰচাৰ|golden-era-of-assamese-movie-now-starts-kanchanjangha-bulbul-can-singh-now-on-threatre-ratnakar-doing-promotions– News18 assam\nঅসমীয়া ছবিৰ স্বৰ্ণিল সপ্তাহ! এফালে ছবিগৃহত বুল বুল কেন ছিং আৰু কাঞ্চনজংঘা, আনফালে ৰত্নাকৰৰ জোৰদাৰ প্ৰচাৰ\nপশ্চিম বংগ বা দাক্ষিণাত্যয়েই নহয়, এতিয়া অসমতো আৰম্ভ হৈছে আঞ্চলিক ভাষাৰ ছবিৰ সোণালী দিনৰ!\nLast Updated : September 20, 2019, 19:02 IST\nপশ্চিম বংগ বা দাক্ষিণাত্যয়েই নহয়, এতিয়া অসমতো আৰম্ভ হৈছে আঞ্চলিক ভাষাৰ ছবিৰ সোণালী দিনৰ! আকৌ যেন উজ্জ্বিৱীত ৰূপত আত্ম প্ৰকাশ কৰিছে অসমীয়া চলচিত্ৰ উদ্যোগটোৱে। ৮০ বছৰীয়া অসমীয়া চলচিত্ৰ উদ্যোগলৈ এতিয়া যেন ঘূৰি আহিছে সোণালী সুদিন। ছবিগৃহত তৃতীয় সপ্তাহত ভৰি দিলে জুবিন গাৰ্গৰ ছবি কাঞ্চনজংঘাই। কাঞ্জনজংঘালৈ অসমৰ দৰ্শকে আগবঢ়াই আছে ব্যাপক সঁহাৰি। তৃতীয় সপ্তাহতো কাঞ্চনজংঘা চাবলৈ চিত্ৰগৃহত দৰ্শকৰ ভিৰ পৰিলক্ষিত হৈছে।\nকাঞ্জনজংঘা সগৌৰৱেৰে চিত্ৰগৃহত চলি থকাৰ সময়তে ২০ ছেপ্তেম্বৰত মুক্তিপালে ৰীমা দাসৰ বুল বুল কেন ছিং। ভিলেজ ৰকষ্টাৰ্চৰ পিছত বুল বুল কেন ছিংকলৈও আশাবাদী পৰিচালক ৰীমা দাস? দৰ্শকেও এতিয়া আশাপ্ৰদ সঁহাৰি জনাইছে বুল বুল কেন ছিংৰ প্ৰতি। ইতিমধ্যে ছবিখনে দেশ বিদেশৰ বিভিন্ন চলচিত্ৰ মহোৎসৱত বহু সন্মান বুটলিবলৈ সক্ষম হৈছে।\nদুয়োখন ছবিয়েই চিত্ৰগৃহত সগৌৰৱেৰে চলি থকাৰ সময়ত অভিনেতা যতীন বৰা, বৰষা ৰাণী বিষয়া ব্যস্ত নতুন অসমীয়া ছবি ৰত্নাকৰৰ প্ৰচাৰত। প্ৰচাৰৰ সময়ত ছবিখনৰ প্ৰতি সকলোৰে ব্যাপক উৎসাহ পৰিলক্ষিত হৈছে। অহা ১১ অক্টোবৰত সমগ্ৰ অসমতে মুক্তি লাভ কৰিব যতীন বৰাৰ সপোনৰ ছবি ৰত্নাকৰ।\nঅসমীয়া ছবিত দৰ্শকৰ ভিৰ দেখি এতিয়া চিত্ৰগৃহৰ কৰ্তৃপক্ষই চলি থকা বিগ বাজেটৰ হিন্দী ছবিৰ প্ৰদৰ্শনী বাতিল কৰিবলৈ বাধ্য হৈছে। এনেদৰেই অব্যাহত থাকক অসমীয়া ছবিৰ সুনালী দিনৰ।\nFirst published: September 20, 2019, 19:02 IST\nAssamese MovieBul Bul can SingJatin BorahKanchanjanghaRatnakarZubeen Garg


fastag-compulsory-from-today-15th-december-know-all-the-details-about-it– News18 assam\nপূৰ্বে ১ ডিচেম্বৰৰ পৰা সকলো যান-বাহনৰ কাৰণে FASTag বাধ্যতামূলক কৰা হৈছিল।\nLast Updated : December 15, 2019, 10:27 IST\nআজিৰে পৰা নেচনেল হাইৱে’ৰ টোলগে’টেৰে পাৰ হোৱা চাৰিচকীয়া বাহনত FASTag লগোৱাটো বাধ্যতামূলক হ’ব। ডিজিটেল পে’মেণ্টৰ ওপৰত গুৰুত্ব প্ৰদানৰ লগতে প্ৰদূষণ নিয়ন্ত্ৰণ কৰাৰ বাবে এই পদ্ধতিৰ অৱলম্বন কৰিছে কেন্দ্ৰীয় চৰকাৰে। পূৰ্বে ১ ডিচেম্বৰৰ পৰা সকলো যান-বাহনৰ কাৰণে FASTag বাধ্যতামূলক কৰা হৈছিল। কিন্তু পিছত চৰকাৰে ইয়াৰ সময়সীমা বৃদ্ধি কৰি ১৫ ডিচেম্বৰ কৰিছিল।\nউল্লেখ্য যে কেন্দ্রীয় পৰিবহন মন্ত্রী নীতিন গাডকাৰীয়ে এক ঘোষণাৰ জৰিয়তে কৈছিল যে FASTag নথকা যান-বাহন সমূহৰ পৰা দুগুণ হাৰত টোল সংগ্ৰহ কৰা হ’ব।\nএই পাইলট প্রকল্পটো ২০১৪ চনত আৰম্ভ হৈছিল য’ত Radio Frequency Identification Technology (RFID) প্রযুক্তিৰ সহায়ত বৈদ্যুতিকভাৱে টোল সংগ্রহ কৰা হ’ব। নাথাকিব টোল গে’টত শাৰী পাতি থকা সমস্যা।\nটোল সংগ্রহৰ বাবে FASTag টিক গাড়ীৰ উইণ্ড’স্ক্ৰীণত সংযুক্ত কৰিব লাগিব। RFID-চালিত প্রযুক্তি যিখন টোল প্লাজাত উপলব্ধ, সেইপিনে স্বয়ংক্ৰিয়ভাৱে টোল সংগ্ৰহ কৰা হ’ব। দেশৰ প্ৰায় ৫৩৭ টা টোল গেটত ইতিমধ্যে বৈদ্যুতিক টোলিঙৰ ব্যৱস্থা সম্পূৰ্ণ হৈ উঠিছে।\nৰাজহ সংগ্ৰহৰ লক্ষ্যৰে কেন্দ্ৰীয় পথ পৰিবহণ আৰু ৰাষ্ট্ৰীয় ঘাইপথ মন্ত্ৰণালয়ে এই ‘FASTag’ প্ৰ’গ্ৰেম আৰম্ভ কৰিবলৈ আগবাঢ়িছে। এই নতুন প্ৰ’গ্ৰেম অনুসৰি যদি গাড়ীত ‘FASTag’ নাথাকে তেন্তে ৰাষ্ট্ৰীয় ঘাইপথৰ ট’লগেটত নিৰ্ধাৰিত মাছুলৰ দুগুণ ভৰিব লাগিব গাড়ীৰ মালিকে।\nডিচেম্বৰৰ ১৫ তাৰিখৰ পৰা সমগ্ৰ দেশৰ ট’লগেট থকা ৰাষ্ট্ৰীয় ঘাইপথ সমূহক "FASTag lanes" হিচাপে গণ্য কৰা হ’ব। সেইদৰে ট’লগেটত দিবলগীয়া মাছূল দিব লাগিব গাড়ীত লগাব লগিয়া ‘Fastag’ ডিভাইচৰ QR Codeৰ জৰিয়তে।\nঅসমত বৰ্তমান ট’ল গেট নাথাকিলেও কিয় গুৰুত্বপূৰ্ণ FasTag?\nযদিও অসমত ট’লগেট নাই, তথাপিও মেঘালয়, বৰ্ণিহাটলৈ গ’লে আপোনাৰ গাড়ীখনত প্ৰয়োজন হ’ব Fastag কাৰ্ড। অন্যথা ভৰিব লাগিব জৰিমনা। অৰ্থাৎ গুৱাহাটীৰ পৰা মেঘালয়লৈ সঘনে আহ–যাহ কৰাসকলে এই ব্যৱস্থা সময়ত কৰি লোৱাটো প্ৰয়োজনীয়?\nFirst published: December 15, 2019, 10:27 IST


एक साल में बाइबल - ইণ্ডিয়ান ৰিভাইচ ভাৰচন - सितंबर 22\n1. মৰুপ্রান্ত আৰু নিৰ্জন ঠাইবোৰ আনন্দিত হ’ব, আৰু গোলাপ ফুলৰ দৰে, মৰুভূমি ফুল ফুলিব আৰু প্ৰফুল্লিত হ’ব।\n2. প্রচুৰ পৰিমানে ফুলিব, আনন্দ আৰু গানেৰে সৈতে উল্লাসিত হ’ব; লিবানোনৰ গৌৰৱ, কৰ্মিল আৰু চাৰোণৰ মহিমা তাক দিয়া হ’ব; তেওঁলোকে যিহোৱাৰ গৌৰৱ, আৰু আমাৰ ঈশ্বৰৰ জ্যোতি দেখিবলৈ পাব।\n3. তোমালোকে দুৰ্ব্বল হাত সবল কৰা, আৰু কঁপা আঠু সুস্থিৰ কৰা।\n4. ভয়াতুৰ মনৰ লোকক কোৱা, “শক্তিশালী হোৱা, ভয় নকৰিবা! চোৱা, তোমালোকৰ ঈশ্বৰ প্ৰতিকাৰৰ সৈতে, প্ৰতিফল দিবলৈ আহিব; তেওঁ আহিব আৰু তোমালোকক উদ্ধাৰ কৰিব।”\n5. তেতিয়া অন্ধসকলে চকুৰে দেখিব, আৰু কাণেৰে নুশুনাসকলে কাণেৰে শুনিব,\n6. সেই সময়ত খোৰাসকলে হৰিণীৰ দৰে জাঁপ মাৰিব, আৰু বোবাসকলৰ জিভাই গান গাব, কাৰণ মৰুভূমিৰ পৰা পানীৰ ভুমুক আৰু মৰুপ্রান্তৰত জুৰিবোৰ ওলাব।\n7. জলন্ত বালি গভীৰ জলাশয় হ’ব, আৰু খৰাং মাটি পানীৰ ভুমুক হ’ব; শিয়ালৰ বাসতিস্থান, য’ত এসময়ত সিহঁত শুইছিল, তাত নল খাগৰি আৰু কুঁহিলাৰ ঘাঁহনি হ’ব।\n8. তাত থকা ৰাজপথবোৰ পবিত্ৰ পথ বুলি মতা হ’ব। সেই পথেদি কোনো অশুচি লোকে যাত্রা নকৰিব। কিন্তু যি সকলে ইয়াত অহা-যোৱা কৰিব তেওঁলোকৰ বাবেহে হ’ব, কোনো মূর্খব্যক্তি সেই পথত নাযাব।\n9. সেই ঠাইত সিংহ নাথাকিব, কোনো হিংস্র জন্তু তাত নাথাকিব, তাত সিহঁতক পোৱা নাযাব, কিন্তু উদ্ধাৰ পোৱা সকলে তাত অহা যোৱা কৰিব।\n10. যিহোৱাৰ মুক্তিপণ ঘূৰি আহিব, আৰু গীত গানেৰে সৈতে চিয়োনলৈ আহিব; তেওঁলোকৰ মুৰত চিৰস্থায়ী আনন্দৰ মুকুট হ’ব; উল্লাস আৰু আনন্দই তেওঁলোকক লগ ধৰিব; শোক আৰু হুমুনিয়াহ দূৰ হৈ যাব।\n1. ৰজা হিষ্কিয়াৰ ৰাজত্বৰ চতুৰ্দ্দশ বছৰত, অচুৰৰ ৰজা চনহেৰীবে, গড়েৰে আবৃত যিহূদাৰ সকলো নগৰবোৰ আক্রমন কৰে আৰু সেইবোৰ অধিকাৰ কৰে।\n2. তাৰ পাছত ৰজা অচূৰীয়াই লাখীচৰ পৰা ৰবচাকিক বহুতো সৈন্যসামন্তই সৈতে যিৰূচালেমলৈ, ৰজা হিষ্কিয়াৰ ওচৰলৈ পঠালে। তেওঁ ধোবা-ঘাটলৈ যোৱা ৰাজ আলিৰ ওপৰত থকা পুখুৰীৰ নলাৰ ওচৰ চাপি তাৰ কাষত থিয় হ’ল।\n3. তাতে হিল্কিয়াৰ পুত্ৰ ৰজাৰ ঘৰগিৰী ইলিয়াকীম, ৰাজ লিখক চেবনা, আৰু ইতিহাস লিখক আচফৰ পুত্ৰ যোৱাহে তেওঁৰে সৈতে সাক্ষাৎ কৰিবলৈ ওলাই গ’ল।\n4. ৰবচাকিয়ে তেওঁলোকক ক’লে, “হিষ্কিয়াক কোৱা যে, মহাৰাজ অচূৰীয়াই এই কথা কৈছে, ‘তোমাৰ আত্মবিশ্বাসৰ উৎস কি?\n5. তুমি কেৱল মূল্যহীন কথা কোৱা, তুমি কোৱা যে যুদ্ধৰ কাৰণে পৰামৰ্শ আৰু শক্তি আছে। এতিয়া তুমি কাৰ ওপৰত নির্ভৰ কৰা! মোৰ বিৰুদ্ধে বিদ্ৰোহ কৰিবলৈ কোনে তোমাক সাহ দিলে?\n6. চোৱা, তুমি সেই থেতেলা খোৱা মিচৰৰ নল- খাগৰিত ভাৰসা কৰিছা, কিন্তু মানুহে যদি তাত ভৰ দিয়ে, সেয়ে তেওঁৰ হাতত লাগি ধৰিব আৰু ই বিন্ধিব। মিচৰৰ ৰজা ফৰৌণৰ ওপৰত যি সকলে ভৰসা কৰে তেওঁলোকৰ সেই দৰেই হ’ব।\n7. কিন্তু যদি তোমালোকে মোক কোৱা, “আমি আমাৰ ঈশ্বৰ যিহোৱাত ভাৰসা কৰিছোঁ,” তেনেহ’লে যিজনে যিহোৱাৰ পবিত্র মন্দিৰ আৰু যজ্ঞ বেদিবোৰ গুচাই দিলে, আৰু যিহূদা আৰু যিৰূচালেমৰ লোকসকলক ক’লে, যিৰূচালেমৰ যজ্ঞ বেদিৰ সন্মুখত নিশ্চয়কৈ সেৱা কৰিব লাগিব, তেওঁ সেই হিষ্কিয়াই নহয় নে?”\n8. সেই কাৰণে, মই এতিয়া মোৰ প্ৰভু ৰজা অচূৰীয়াৰ পৰা অহা এটা ভাল প্রতিশ্রুতিত তোমাক বান্ধিব বিচাৰিছোঁ। যদি তুমি ঘোঁৰাত উঠিব পৰা দুই হাজাৰ মানুহ দিব পাৰা, তেনেহ’লে মই তোমাক দুই হাজাৰ ঘোঁৰা দিম।\n9. তুমি মোৰ প্ৰভুৰ দাস সকলৰ মাজৰ সকলোতকৈ সৰু সেনাপতি এজনক কেনেকৈ প্রতিহত কৰিবা? তুমি ৰথ আৰু অশ্বাৰোহীৰ কাৰণে মিচৰত ভাৰসা কৰিছা!\n10. মই জানো যিহোৱাৰ অবিহনে ইয়ালৈ আহি এই দেশৰ বিৰুদ্ধে যুদ্ধ কৰি ধ্বংস কৰিম? যিহোৱাই মোক ক’লে, “এই দেশ আত্রুমন কৰা আৰু ধ্বংস কৰা।”\n11. তেতিয়া ইলিয়াকীম, চেবনা, আৰু যোৱাহে ৰবচাকিক ক’লে, “অনুগ্রহ কৰি, আপোনাৰ দাস সকলক অৰামীয়া ভাষাত কথা কওক, কাৰণ আমি অৰমীয়া বুজি পাওঁ। কিন্তু গড়ৰ ওপৰত থকা লোকসকলে শুনাকৈ ইব্ৰী ভাষাৰে আমাক কথা নক’ব।”\n12. কিন্তু ৰবচাকিয়ে ক’লে, “মোৰ প্ৰভুৱে তোমাৰ প্ৰভু আৰু তোমাৰ ওচৰলৈ জানো মোক এই বোৰ কথা ক’বলৈ পঠাইছে? যি সকলে তোমালোকৰ সৈতে নিজৰ বিষ্ঠা খাবলৈ, আৰু নিজৰ প্রস্রাৱ পান কৰিবলৈ গড়ৰ ওচৰত বহি আছে, তেওঁলোকৰ ওচৰলৈ জানো মোক পঠোৱা নাই?\n13. তাৰ পাছত ৰবচাকিয়ে থিয় হৈ ইব্ৰী ভাষাৰে ডাঙৰ মাতেৰে চিঞৰি ক’লে, তোমালোকে মহান ৰজা অচূৰীয়া কথা শুনা।\n14. ৰজাই এইদৰে কৈছে, হিষ্কিয়াক তোমালোকক প্রতাৰণা কৰিবলৈ নিদিবা; কাৰণ তেওঁৰ তোমালোকক ৰক্ষা কৰিব পৰা সমর্থ নাই।\n15. “যিহোৱাই আমাক অৱশ্যে উদ্ধাৰ কৰিব, ৰজা অচূৰীয়াৰ হাতত এই নগৰ কেতিয়াও শোধাই নিদিয়ে, এই বুলি কৈ হিষ্কিয়াই তোমালোকক যিহোৱাত ভাৰসা নকৰাওক।\n16. তোমালোকে হিষ্কিয়াৰ কথা নুশুনিবা; কাৰণ অচূৰীয়া ৰজাই এইদৰে কৈছে, তোমালোকে মোৰ সৈতে সন্ধি কৰা, আৰু মোৰ ওচৰলৈ ওলাই আহাঁ। তেতিয়া তোমালোকৰ প্রতেক জনে নিজৰ দ্ৰাক্ষাগুটি, নিজৰ ডিমৰু গছৰ গুটি আৰু নিজৰ নাদৰ পানী খাবা\n17. যেতিয়ালৈকে মই আহি তোমালোকৰ নিজৰ দেশৰ দৰে শস্য আৰু নতুন দ্ৰাক্ষাৰস থকা দেশ, অন্ন আৰু দ্ৰাক্ষাবাৰী থকা দেশলৈ তোমালোকক লৈ নাযাওঁ তেতিয়া লৈকে তোমালোকে এই দৰে কৰিবা।’\n18. ‘যিহোৱাই আমাক উদ্ধাৰ কৰিব বুলি’ হিষ্কিয়াই তোমালোকক নুভুলাওক। লোকসকলৰ কোনো এজন দেৱতাই জানো ৰজা অচূৰীয়াৰ হাতৰ পৰা তেওঁলোকক উদ্ধাৰ কৰিছিল?\n19. হমাতৰ আৰু অৰ্পদৰ দেৱতাবোৰ ক’ত? চফৰ্বয়িমৰ দেৱতাবোৰ ক’ত? তেওঁলোকে জানো মোৰ শক্তিৰ পৰা চমৰিয়াক উদ্ধাৰ কৰিছিল?\n20. সেই দেশবোৰৰ দেৱতাবোৰৰ মাজত এনে কোনো দেৱতা আছে নে যি মোৰ শক্তিৰ পৰা তেওঁৰ দেশ উদ্ধাৰ কৰিছিল, যিহোৱাই মোৰ শক্তিৰ পৰা যিৰূচালেম যেন উদ্ধাৰ কৰিব পাৰিব?\n21. কিন্তু লোকসকল মনে মনে থাকিল আৰু উত্তৰ নিদিলে; কাৰণ ৰজাৰ আজ্ঞা আছিল, “তেওঁক উত্তৰ নিদিবা।”\n22. তাৰ পাছত হিষ্কিয়াৰ পুত্ৰ ৰজাৰ ঘৰগিৰী ইলিয়াকীম, ৰাজলিখক চেবনা, আৰু ইতিহাস লিখক আচফৰ পুত্র যোৱাহে নিজৰ কাপোৰ ফালি হিল্কিয়াৰ ওচৰলৈ আহি ৰবচাকিৰ কথা জনালে।\n6. “তুমি তেওঁলোকৰ ওপৰত দুষ্ট বিচাৰক নিযুক্ত কৰা; বিপক্ষ তেওঁলোকৰ সোঁহাতে থিয় হওঁক।\n7. বিচাৰৰ সময়ত তেওঁলোকক দোষী সাব্যস্ত কৰা হওঁক; তেওঁলোকৰ প্ৰাৰ্থনা পাপৰূপে গণিত হওঁক।\n8. তেওঁলোকৰ আয়ুস চুটি হওঁক; অন্য লোকে তেওঁলোকৰ পদবী লৈ লওঁক।\n9. তেওঁলোকৰ সন্তানবোৰ অনাথ হওঁক; তেওঁলোকৰ ভার্যাবোৰ বিধৱা হওঁক।\n10. তেওঁলোকৰ সন্তানবোৰে পথে পথে ভিক্ষা কৰি ফুৰক, উচ্ছন্ন বাসস্থানৰ পৰা দূৰলৈ গৈ আহাৰ বিচাৰি ফুৰক।\n11. মহাজনে তেওঁলোকৰ সৰ্ব্বস্ব লৈ যাওক; বিদেশীবোৰে তেওঁলোকৰ শ্ৰমৰ ফল লুটি নিয়ক।\n12. তেওঁলোকলৈ দয়া কৰোঁতা কোনো নহওক; তেওঁলোকৰ অনাথ সন্তানবোৰৰ প্রতি কৃপা কৰিবলৈ কোনো নাথাকক।\n13. তেওঁলোকৰ ভাবী বংশ উচ্ছন্ন হওক; দ্বিতীয় পুৰুষতে তেওঁৰ নাম লুপ্ত হওক!\n27. অধিককৈ মৌ খোৱা ভাল নহয়, সেয়া সন্মানৰ ওপৰি সন্মান বিচৰা দৰে হয়।\n28. যি জনে নিজৰ মনক দমন নকৰে, তেওঁ গড় ভগা বা গড় নথকা নগৰৰ দৰে।\n২ কৰিন্থীয়া 13:1-14\n1. তৃতীয় বাৰ ধৰি মই আপোনালোকৰ ওচৰলৈ আহি আছোঁ। দুই বা তিনি জন সাক্ষীৰ মুখেৰে সকলো কথা নিশ্চয় কৰা হ’ব।\n2. আগেয়ে পাপ কৰা সকলক আৰু আন সকলোকে মই দ্বিতীয় বাৰ উপস্থিত হৈ কোৱাৰ দৰে, সেই বিষয়ে আকৌ কৈছোঁ: “যদি আকৌ আহো মই তেখেত সকলক ক্ষমা নকৰিম৷”\n3. মই আপোনালোকক এই কথা কৈছোঁ, কিয়নো খ্ৰীষ্টে যে মোৰ দ্বাৰাই কথা কয় তাৰে প্ৰমাণ আপোনালোকে বিচাৰি আছে; তেওঁ আপোনালোকলৈ দূৰ্বল নহয় কিন্তু আপোনালোকৰ মাজত বলৱান।\n4. কিয়নো দূৰ্বলতাৰ দ্বাৰাই তেওঁক ক্রুচত দিয়া হৈছিল কিন্তু ঈশ্বৰৰ শক্তিৰ দ্বাৰাই তেওঁ জীয়াই আছে। আমিও তেওঁত দুর্বল আছোঁ কিন্তু ঈশ্বৰৰ শক্তিৰ কাৰণে, আমি তেওঁৰে সৈতে আপোনালোকৰ লগত জীৱন-যাপন কৰিম।\n5. আপোনালোক বিশ্বাসত আছে নে নাই, সেই বিষয়ে জানিবলৈ নিজক পৰীক্ষা কৰি তাৰ প্ৰমাণ চাওক। যীচু খ্ৰীষ্ট যে আপোনালোকৰ অন্তৰত বাস কৰি থাকে সেই বিষয়ে আপোনালোকে অনুভৱ নকৰে নে? যদি নকৰে তেনেহলে আপোনালোক অপ্ৰমাণিক লোক।\n6. আৰু মই সুনিশ্চিত যে, আপোনালোকে আমাক অপ্ৰমাণিক লোক বুলি গণিত নকৰিব৷\n7. এতিয়া আমি ঈশ্বৰৰ আগত এই প্ৰাৰ্থনা কৰোঁ, আপোনালোকে যাতে কোনো ধৰণৰ কুকৰ্ম নকৰে৷ আমি পৰীক্ষাসিদ্ধ বুলি প্ৰকাশিত হ’বলৈ নহয়, কিন্তু আমি অপ্ৰমাণিকৰ নিচিনা হ’লেও, আপোনালোকে যেন উচিত কৰ্ম কৰে।\n8. কিয়নো সত্যৰ বিপক্ষে আমাৰ একো শক্তি নাই কিন্তু সত্যৰ পক্ষে আছে।\n9. কাৰণ যেতিয়া আমি দূৰ্বল কিন্তু আপোনালোক বলৱন্ত, তেতিয়া আমি আনন্দ কৰোঁ; আৰু আপোনালোকৰ সম্পূৰ্ণতাৰ কাৰণে প্ৰাৰ্থনাও কৰোঁ।\n10. এই কাৰণে, বিনষ্ট কৰিবলৈ নহয় কিন্তু ধৰ্মত বৃদ্ধি কৰিবলৈ প্ৰভুৱে মোক যি ক্ষমতা দিলে, সেই ক্ষমতাৰ দৰে, মই উপস্থিত কালত যেন কঠিন ব্যৱহাৰ কৰিব নালাগিব, এই অভিপ্ৰায়েৰে অনুপস্থিত থাকোঁতে, এইবোৰ কথা লিখিছোঁ।\n11. শেষতে, হে ভাই সকল, আপোনালোকে আনন্দ কৰক! সিদ্ধ হোৱা কর্ম কৰক, শান্ত্বনাযুক্ত হওক, একে মনৰ লোক হওক, মিলেৰে শান্তিত থাকক; তাতে প্ৰেম আৰু শান্তিৰ আঁকৰ ঈশ্বৰ আপোনালোকৰ লগত থাকিব।\n12. পবিত্ৰ চুমাৰে পৰস্পৰে মঙ্গলবাদ কৰক।\n13. সকলো পবিত্ৰ লোকে আপোনালোকক মঙ্গলবাদ কৰিছে।\n14. প্ৰভু যীচু খ্ৰীষ্টৰ অনুগ্ৰহ, ঈশ্বৰৰ প্ৰেম আৰু পবিত্ৰ আত্মাৰ সহভাগিতা আপোনালোকৰ লগত থাকক।


সুনীল গংগোপাধ্যায়ৰ নীৰাৰ প্ৰসংগৰে (টুনুজ্যোতি গগৈ) - সাহিত্য ডট অৰ্গ\nসুনীল গংগোপাধ্যায়ৰ নীৰাৰ প্ৰসংগৰে (টুনুজ্যোতি গগৈ)\nস্বাতী গংগোপাধ্যায় নীৰা নাছিল: যি নীৰাৰ অসুখ হ’লে সমগ্ৰ কলকাতা চহৰেই অসুখী হৈ পৰে, যি নীৰাৰ নিস্পাপ আনন স্পৰ্শ কৰা কবিৰ হাতে কোনো অপকৰ্ম কৰিব নোৱাৰে…। ‘বিমূঢ় যুগেৰ বিভ্ৰান্ত কবি’ জীৱনানন্দৰ বনলতা সেনৰ পাছত সুনীল গংগোপাধ্যায়ৰ নীৰাই কেৱল বাংলা সাহিত্য ৰসিকৰে নহয়, বিশ্বৰ ভিন্ন প্ৰান্তৰ অন্যান্য সাহিত্য ৰসিকৰো মন-হৃদয় গভীৰভাৱে স্পৰ্শ কৰি গ’ল। সেই নীৰানো কোন জানিব বিচাৰি কবিৰ অনেক অনুৰাগীয়ে সম্ভৱতঃ কবিপত্নীকো মাজে-সময়ে মিঠা আমনি কৰে, সেয়ে কবিৰ কায়িক প্ৰস্থানৰ পাছত তেওঁৰ পত্নী স্বাতীয়ে আকৌ এবাৰ ক’ব লগা হ’ল: নীৰা কেৱল এটি নাৰী চৰিত্ৰ নহয়, সেই চৰিত্ৰ বহু নাৰীৰ সংমিশ্ৰিত ৰূপ।\nএৰা, যি গৰাকী কবি-সাহিতি্যকৰ সোঁৱে-বাঁৱে সকলো সময়তে ভিৰ কৰি থাকে অলেখ মহিলা গুণগ্ৰাহী [এসময়ত প্ৰখ্যাত বাংলা আলোচনী ‘দেশ’ৰ সম্পাদনাৰে জড়িত সুনীল গংগোপাধ্যায় দেশৰ কাৰ্যালয়লৈ নহা কেইদিন বোলে মহিলা দৰ্শনাৰ্থীৰ সংখ্যাও চকুত লগাকৈ কমি গৈছিল], সেই গৰাকী কবিয়ে জীৱনৰ বিভিন্ন মুহূৰ্তত বিভিন্ন নাৰীৰ সান্নিধ্যলৈ আহিছিল আৰু সৃষ্টিৰ অমল প্ৰেৰণাস্বৰূপ সেই গুণমুগ্ধা, বিদূষী, সুন্দৰী নাৰীসকলৰ তিলোত্তমা ৰূপেই আছিল নীৰা।\nবেদৰ যুগৰ পৰা অহা বিদূষী নাৰী গাৰ্গী, মহাকাব্যৰ পৃষ্ঠাৰ পৰা অহা পতিব্ৰতা নাৰী জানকীৰ আৰ্হিয়ে সুৰ-সুৰা-সুন্দৰীত আচ্ছন্ন, আধুনিক মনৰ নাস্তিক কবি সুনীলৰ সৃজন-মননত কোনো সাঁচ নবহোৱাটোৱেই স্বাভাৱিক, তেওঁৰ মনত সাঁচ বহুৱাইছিল আধুনিক শিক্ষাৰে শিক্ষিতা, প্ৰেম সম্পৰ্কত শুচিবায়ুহীন, উদাৰমনা কুৰি শতিকাৰ সম্ভ্ৰান্ত নাৰীয়েই, যি কবিক প্ৰদান কৰিব পাৰে ক্ষণিকৰ বাবে হ’লেও মানসিক আশ্ৰয়, পূৰ্ণতাৰ মাদকতা অথবা স্মৃতিমধুৰ জীৱন প্ৰেৰণা। নীৰা যেন কেৱল এক নিৰ্দিষ্ট নামেই নহয়, ই স্বপ্ন-স্মৃতি-প্ৰেম-আৰ্তিৰ চিত্ৰল প্ৰতীক। প্ৰসংগতঃ আমাৰ ঘৰুৱা কবি নৱ বৰুৱাৰ অৰুন্ধতীৰ ক্ষেত্ৰটো একে কথাই ক’ব পাৰি। ‘মনত পৰেনে অৰুন্ধতী’ পঠনৰ লগে লগে চকুৰ আগত ভাহি উঠে এগৰাকী আধুনিকা, আকৰ্ষণীয়া, শিক্ষিতা, শান্ত-শিষ্ট নাৰীৰ ছবি: ৰোমান্টিক যুগৰ কবি চন্দ্ৰকুমাৰ আগৰৱালাৰ মাধুৰী, লক্ষ্মীনাথ বেজবৰুৱাৰ মালতী বা গণেশ গগৈৰ ৰূপজ্যোতিৰ সৈতে তুলনা কৰিব নোৱৰা অৰুন্ধতী কেৱল কবিৰ আনন্দৰ উৎস নহয়, ‘তেওঁ সুন্দৰকৈ খোপা বান্ধে, খোপাত আবেলি ফুল গুঁজি লয়, যথেষ্ট অসম্ভৱ পৰিস্থিতিৰ মাজতো তেওঁ এক শান্ত, সমাহিত, সৌন্দৰ্যময়, বুজন মানুহৰ দৰে ক্ৰিয়া-প্ৰতিক্ৰিয়া কৰে।’ [দত্ত, ৰত্নাঃ প্ৰসঙ্গঃ নাৰী, পৃষ্ঠা ২৮]\nবিয়াত বহাৰ পূৰ্বে স্বাতীয়ে জানিছিল: সুনীল গঙ্গোপাধ্যায়ে মদ খাই, মাতলামি কৰে, বাটে-ঘাটে পৰি থাকে, লুঙি এখন পিন্ধিয়েই বজাৰ-সমাৰ কৰে, আৰ্থিক অৱস্থাও সচ্ছল নহয় ইত্যাদি। ইমানবোৰ জনাৰ পাছতো, ঘৰ-ঘৰোৱাহৰ প্ৰচণ্ড বাধাৰ পাছতো তেওঁ সুনীলৰ সৈতে নিজে আগ-ভাগ লৈয়ে বিবাহপাশত আৱদ্ধ হৈছিল। মানুহ সুনীলতকৈ লেখক সুনীলে হয়তো স্বাতীক বিমুঢ কৰিছিল, যাৰ বাবে সকলো সংঘাত নেওচি তেওঁৰ সৈতে সুখে-দুখে সাংসৰিক জীৱনৰ পাতনি মেলিলে।\nআধুনিক ভাৰতীয় সমাজে প্ৰাক-বিবাহ কালৰ যুৱক-যুৱতীৰ প্ৰেমক সহানুভূতিৰ দৃষ্টিৰে চালেও বিবাহ-বহিভূত প্ৰেমক সামাজিক শৃংখলাৰ স্বাৰ্থতে সহানুভূতিৰ দৃষ্টিৰে নাচায়। বিবাহ-বিচ্ছেদ নোহোৱাকৈ বিবাহ-বহিভূত প্ৰেমক টিকাই ৰখাৰ সামাজিক পৰিৱেশ ভাৰতবৰ্ষত এতিয়াও সৃষ্টি হোৱা নাই। এনেবোৰ কাৰণতে, প্ৰায়বোৰ শিক্ষিত নাৰী-পুৰুষে বিবাহৰ পাছত অন্য পুৰুষ বা অন্য নাৰীৰ প্ৰতি আকৰ্ষিত হ’লেও, মনৰ বা দেহৰ দাবীক দমাই ৰাখিবলৈ বাধ্য হয়। দমাই ৰাখিব নোৱাৰিলেই সৃষ্টি হ’ব পাৰে পয়মাল। কিন্তু, সুনীলৰ দৰে কবি-সাহিত্যিক এজনৰ বাবে হৃদয়ৰ দুৱাৰত অৰ্গল লগাই থোৱাটো জানো সম্ভৱ? বিবাহৰ পাছতো অন্য নাৰীৰ প্ৰতি হৃদয়ৰ দুৱাৰ মুক্ত কৰি ৰখা কবিজনাৰ সম্পৰ্কত তেওঁৰ পত্নীয়ে লেখিছে— ‘সুনীল ছিল রমণীমোহন৷ মেয়েদর কাছে ভারী প্ৰিয়, একথা সবাই জানে৷ মেয়েদের ওর জীবনে এসেছে৷ আমি ছাড়াও অন্য নারীর প্ৰতি সে অনুরক্ত হয়েছে, তা আমিও জানি৷ কিন্তু একটা জিনিস আমি ভুলতে পারনা, অ্যাডমায়ার করি৷ যদি অন্য কোনও নারীকে ওর ভাল লেগেও থাকে, ও আমাকে কখনও তার সম্পৰ্কে কোনও কথা বলেনি৷ আমি রাগ করেছি, কারও নাম করে প্ৰশ্ন করেছি ওকে৷ কিন্তু ও কখনও আমাকে কারও নাম বলেনি৷ আমি মানুষ, আমারও অভিমান হত৷ অনেকভাৱে আমি রাগ দেখিয়েছি, ক্ষোভ প্ৰকাশ করেছি৷’ [উদাসীনঃ দেশ, ২ নৱেম্বৰ, ২০১২]\nইমানৰ পাছতো সুনীল-স্বাতীৰ মাজত বিবাহ-বিচ্ছেদ নঘটিল। আনন্দ বজাৰ পত্ৰিকাত এসময়ত বিভিন্ন নিবন্ধ লিখা স্বাতীয়ে উপলব্ধি কৰিছিল যে সংসাৰী হৈয়ো তেওঁৰ স্বামী আছিল একধৰণৰ সন্ন্যাসী, অহৰহ মানুহৰ মাজত থাকিও সুনীলে একাকীত্বত ভুগিছিল আৰু অন্য নাৰীৰ লগত সম্পৰ্ক গঢ়ি তুলিলেও পত্নীৰ প্ৰতি ভালপোৱা অলপো কমা নাছিল।\nএজন লেখকৰ মানসিক চাহিদাক অন্তঃকৰণেৰে উপলব্ধি কৰিব পৰা স্বাতীৰ দৰে উদাৰমনা পত্নী ভাৰতীয় সমাজত খুব কমেই পোৱা যাব। স্বাতীয়ে হয়তো ভাবিছিলঃ ষোল্লশ শতিকাৰ শেষৰ ফালে বিবাহ-বহিভূত প্ৰেমক লৈয়ে ইংৰাজী সাহিত্যত সৃষ্টি হৈছিল অলেখ অবিস্মৰণীয় ছনেট। এজন ৰূপহ যুৱক আৰু এগৰাকী কৃষ্ণাংগী মহিলাৰ প্ৰতি শ্যেক্সপীয়েৰে আকৰ্ষণ অনুভৱ নকৰা হ’লে ইংৰাজী সাহিত্যৰ অমূল্য সম্পদ তেওঁৰ ছনেটবোৰেই সৃষ্টি নহ’লহেঁতেন। কৃষ্ণাংগী নাৰী গৰাকীক লৈ লিখা শ্যেক্সপীয়েৰৰ ছনেটবোৰত মূৰ্ত হৈ উঠিছিল প্ৰবল যৌন চেতনা, আনন্দ, গ্লানি, বিষাদ ইত্যাদি। তেনেদৰে পৰকীয়া প্ৰেমক আধাৰ কৰিয়েই সমৃদ্ধ হৈ উঠিছিল প্ৰাচীন বাংলা সাহিত্য, তেনে ক্ষেত্ৰত সুনীলৰ দৰে ভৱিষ্যদ্ৰষ্টা কবি এগৰাকীক পৰকীয়া প্ৰেমে উদ্বেলিত নকৰিবনে?\nপ্ৰাচীন বাংলা সাহিত্যৰ পৰকীয়া প্ৰেমৰ বিষয়ে ড° বাণীকান্ত কাকতিয়ে কৈছে— ‘গীত-গোবিন্দত যি পাৰ্বতীৰ উল্লেখ আছে, তেওঁৰ লগত পণ্ডিতসকলে জয়দেৱৰ স্বামী-স্ত্ৰী সম্বন্ধ নেদেখে। …জয়দেৱৰ পিছৰ বৈষ্ণৱ সাধকসকলেও পৰকীয়া ৰতি সাধনা কৰিছিল। চণ্ডীদাসে ৰামী নামৰ ধুবুনীৰ প্ৰতি, বিদ্যাপতিয়ে শিৱসিংহ ৰজাৰ ৰাণী লছিমাৰ প্ৰতি, ৰায় ৰামানন্দই জগন্নাথৰ দেৱদাসীৰ প্ৰতি, শ্ৰীৰূপ গোস্বামীয়ে মীৰাবাইৰ প্ৰতি, বিশ্বমংগলে চিন্তামণিৰ প্ৰতি পৰকীয়া ৰতি প্ৰকাশ কৰিছিল বুলি প্ৰবাদ-পৰম্পৰা চলি আহিছে।’ [বাণীকান্ত ৰচনাৱলী, পৃষ্ঠা ২৮]\nবহুতো পণ্ডিতে ক’ব খোজে ৰাধা-কৃষ্ণৰ পৰকীয়া প্ৰেম কাহিনী বাংলা কবিৰে সৃষ্টি, অন্যান্য ভাৰতীয় পৌৰাণিক সাহিত্যত ৰাধাৰ নামোল্লেখ পৰ্যন্ত নাই। আমাৰ শংকৰদেৱেও সামাজিক ব্যভিচাৰ সৃষ্টি হোৱাৰ আশংকা কৰিয়েই হয়তো ৰাধা চৰিত্ৰটো কাব্য-নাটক আদিৰ পৰা নিলগাই ৰাখিছিল। কিন্তু, বৈধই হওক বা অবৈধই হওক, প্ৰেমৰ জয়গান গোৱাত বাংলা কবি-সাহিত্যিকসকল সদায় আগৰণুৱা আছিল। বহু অসমীয়া সাহিত্যিকেই আত্মজীৱনী লিখিছে যদিও সুনীলৰ দৰে আত্মজীৱনী লিখাৰ সাহস কাৰোৱেই হোৱা নাই, হৃদয়ৰ গোপন সত্য প্ৰকাশৰ ক্ষেত্ৰত সমাজ-সংস্কাৰৰ কথা ভাবি থমকি ৰ’ব লগা হয়। ব্যতিক্ৰম মাথোন মামণি ৰয়ছম গোস্বামী, যি বিবাহ বহিভূত সম্পৰ্কৰ কথা, প্ৰেমিকৰে ৰাত্ৰিযাপন কৰাৰ কথা সাহসেৰে ব্যক্ত কৰিব পাৰিছিল।\nসুনীল গঙ্গোপাধ্যায়ৰ ‘হঠাৎ নীৰাৰ জন্যে’, ‘সেই মুহূৰ্তে নীৰা’ আদি কাব্য সংকলন পঠনৰ পাছত আমি যেতিয়া তেওঁৰ ‘আত্মপ্ৰকাশ’, ‘সৰল সত্য’ আদি পঢ়িবলৈ লওঁ, তেতিয়া একোটা দীঘল কবিতা পঢ়া যেনেই লাগিছিল। সুনীলৰ নদীময় গদ্যশৈলীয়ে আমাক এনেদৰে মুগ্ধ কৰি ৰাখিছিল যে তেওঁৰ একোখন উপন্যাস একে ৰাতিতে পঢ়ি শেষ কৰাৰ অভিজ্ঞতাও আছে। এতিয়া হয়তো সুনীলৰ কাহিনীৰ মায়াই আগৰ দৰে আচ্ছন্ন নকৰে, বৰং কিছুমান লেখা পঢ়ি বিৰক্তহে হওঁ। তথাপি, তেওঁৰ বৰ্ণাঢ্য জীৱনে, তেওঁৰ সৃষ্টিশীল ৰচনাৰাজিয়ে উন্মোচন কৰি যোৱা সত্যবোৰ আমাৰ বাবে সদায় প্ৰাসংগিক হৈ থাকিব।\nপ্ৰিয় বাংলা লেখকজনৰ প্ৰথম মৃত্যু বাৰ্ষিকীত আমি তেওঁৰ প্ৰতি শ্ৰদ্ধাঞ্জলি জনালোঁ।\n← কৃপণ (দিগন্ত বৰা)\nত্ৰিদীপ কুমাৰ বৰুৱাৰ বিষয়ে (হেমচন্দ্ৰ দত্ত) →\nশংকৰদেৱৰ বিষয়ে এটা টোকা (বিশ্বজিত সূত্ৰধৰ)\nবাদামী মূৰীয়া মৌমাখি খোৱা চৰাই – ড° লোচন শইকীয়া